text:
Bókasavnið læt alment upp í nýggjum hølum við Løkin tann 22. august 2012.
Í bygninginum húsast tríggir stovnar: Runavíkar kommunuskúli, Løkshøll og Bókasavnið við Løkin.
Tað eru gott og væl fýra ár síðan at fólkabókasavnið í Runavíkar kommunu lat alment upp í bygningi, har Skúlin við Løkin og Løkshøll frammanundan halda til. Bókasavnið við Løkin hevur havt eitt fjølbroytt og nýskapandi virksemi hesi árini. Innihaldið er ment út frá spurninginum um, hvønn leiklut bókasavnið kann átaka sær í verandi lokalsamfelagi fyri ´at fremja upplýsing, lærdóm og mentanarligt virksemi´, soleiðis sum bókasavnslógin fyriskrivar.
Nógv ymiskt virksemi hevur verið roynt hesi árini, og tað mesta hevur eydnast væl. Men 2016 bleiv tó árið har bókasavnið lyftið fótin av speedaranum og leitaði innaftur til kjarnuuppgávurnar og tað meira siðbundna bókasavnstilboðið. Við einum starvsfólkahópi á tvey fólk noyddust vit at raðfesta og ansa eftir ikki at missa fótafestið í berari nýhugsan og nýggjum tilboðum. Vit hava tørv á at finna okkara pláss, bæði sum sjálvstøðugur stovnur undir somu lon sum skúlin og Løkshøll, og sum stovnur í vitanar- og mentanarlandslagnum í kommununi. Sostatt er tíðin nú komin, at vit skerpa okkara leiklut og virksemi.
Fyri at eydnast við einum nágreiniliga orðaðum leikluti og settum málum, krevst at lokalu politikararnir luttaka í tilgongdini og taka undir við tí, sum bókasavnið velur til og velur frá. Tí um málini eru nóg visioner, so kann tað m.a. krevja broyttar ella aðrar hølisumstøður. Haraftrat krevst framhaldandi gott samstarv við skúlan og Løkshøll.
Hóast virksemið í 2016 var lakari enn frammanundan, so var ymiskt á skránni. Hesi afturvendandi tiltøk vóru:
LESIRINGUR í samstarvi við Bókasavnið í Nes kommunu. Eini 15-20 luttakarar hittust uml sættu hvørja viku og bókasøvnini bæði skiftust um at vera vertir. Hetta virksemið byrjaði á heysti í 2013 og hevur eydnast sera væl.
FJARLESTUR OG LESTRARUMSTØÐURNAR ynskir bókasavnið at menna nógv meira. Í løtuni er eitt samstarv við Fróðskaparsetur Føroya. Lesandi til lærara og pedagog á fyrsta ári hava eini tvær ferðir um vikuna sitið í fundarhølinum í Bylgjuni, har videofundarútgerðin í løtuni stendur. Tey lesandi fáa soleiðis undirvísing umvegis internetið og stórskerm. Onnur hava eisni brúkt útgerðina til fundir, lestrarvegleiðing og starvssetanarsamrøðu. Bókasavnið heldur ikki at hetta eru nøktandi umstøður til at menna eitt rættiligt vitanar- og lestrarumhvørvið. Tískil ynskir bókasavnið at finna eina loysn á hesum saman við sitandi býráði.
SKEIÐ Í FORRITAN fyri børn og ung var fyrru helvt av 2016. Hetta var í samstarvi við Kvøld og Ungdómsskúlan í Runavíkar Kommunu. Her hittust eini 20 dreingir og gentur frá 6. til 10. flokk hvønn hósdag frá kl 16 til 18. Eftir summarfrítíðina var tó ikki nøktandi undirtøka fyri at byrja aftur.
SAMBINDING er ein altjóða bindiklubbi, sum Reyði Krossur Føroya og kvinnur á Skálafjørðinum skipaðu fyri á bókasavninum við Løkin annaðhvørt hóskvøld. Hetta byrjaði í januar 2016 og breiddi seg skjótt eisini til onnur bókasøvn kring landið. Undirtøkan var góð, tí tað møttu millum 10 og 30 kvinnur hvørja ferð við bæði føroyskum og fleiri ymiskum útlendskum upprunum.
ELDRADAGAR vóru í samstarvi við Dagtilhaldið í Runavíkar kommunu. Hetta vóru almenn týsdagstiltøk har eini 40 eldri hittust til ein fyrilestur, sang, drekkamunn og prát umleið sættu hvørja viku. Hetta datt niður fyri eftir summarfrítíðina. Men er avgjørt ynskiligt at fáa í gongd aftur.
Ársskiftið er tíðin har eftirmetingar verða gjørdar. Bókasøvn meta um sítt virksemi eftir einum fjøltáttaðum mátistokki. Vit hyggja vanliga at hagtølum fyri bókaútlán og tal av vitjandi. Men bókasavnsvirksemi í dag er meira fjøltáttað enn fyrr, og meira verður gjørt burturúr øðrum virksemi, sum eisini fremur endamálið hjá bókasavninum. Farnu árini hevur Bókasavnið við Løkin m.a. lagt seg eftir at skapa samstørv við feløg, stovnar og borgarar um afturvendandi tiltøk. Talan er um fjølbroytt virksemi fyri ymiskar málbólkar. Haraftrat hevur bókasavnið verið ein opin pallur til onnur áhugað, at skipa fyri fundum, framløgum, konsertum o.l. Listin yvir tiltøk er fjølbroyttur og kann síggjast á lokin.fo.
Á Bókasavninum við Løkin eru bæði skúlabókasavn og fólkabókasavn. Samlaða útlánstalið er nakað hægri í 2016 enn í 2015. Men samanbera vit við 2014 og árini frammanundan, so er støðið ájavnt við 2016.
Samlaða talið fyri skúlan og almenna útlánið er 13.361 í 2016 í mun til 10.578 í 2015. Her er samanlagt ein øking á uml. 3.000 útlán. Støðið í 2016 svarar tó væl til støðið fyrraárið í 2014.
Fólkabókasavnið hevði eitt útlán í 2016 á 2.860 í mun til 2.976 í 2015.
Tað sæst at broytingin í útláninum serliga stavar frá útláni í skúlanum. Skúlabókasavnið hevði eitt útlán í 2016 á 10.501 í mun til 5.800 í 2015. Men her skal sigast, at orsaka av serligum umstøðum á skúlabókasavninum var 2015 væl lakari enn árini frammanundan. Síggja vit burtur frá 2015, og samanbera heldur við 2013 og 2014, so eru útlánstølini støðug.
Samanumtikið eru vit nøgd við útlánstølini, men vóna og vænta at tølini hækka sum frálíður.
Bókasavnið hevur eina heimasíðu á www.lokin.fo .
Upplatingartíðirnar á almenna fólkabókasavninum eru mánadag til fríggjadag frá kl 13.00 til 18.00.
8. mars 2017
Svend Højgaard, leiðari
Bókasavnið við Løkin
Yvirlit er ávegis
Bókasavnið við Løkin hevur í 2015 lagt seg eftir at fyriskipa fjølbroytt og afturvendandi tiltøk í samstarvi við áhugaðar partar. Og serliga hevur dentur verið lagdur á at menna tilboð, sum onnur ikki bjóða, og sum ikki er í økinum frammanundan. Alt hetta í tráð við endamálið hjá bókasavninum, sum er at fremja upplýsing, lærdóm og mentanarligt virksemi.
Ársskiftið er tíðin, har eftirmetingar verða gjørdar. Bókasøvn meta um sítt virksemi eftir einum fjøltáttaðum málistokki. Vit hyggja vanliga at hagtølum fyri bókaútlán og tal av vitjandi. Men bókasavnsvirksemi í dag er meira fjøltáttað enn fyrr, og meira verður gjørt burturúr øðrum virksemi, sum eisini fremur endamálið hjá bókasavninum.
Farna árið hevur Bókasavnið við Løkin m.a. lagt seg eftir at skapa samstørv við feløg, stovnar og borgarar um afturvendandi tiltøk. Talan er um fjølbroytt virksemi fyri ymiskar málbólkar. Haraftrat hevur bókasavnið verið ein opin pallur til onnur áhugaði, at skipa fyri fundum, framløgum, konsertum o.l. Listin yvir tiltøk er langur og kann síggjast á lokin.fo.
Tey afturvendandi tiltøkini, sum bókasavnið serliga hevur lagt dent á í 2015, eru lýst niðanfyri.
LESIRINGUR er í samstarvi við Bókasavnið í Nes kommunu. Eini 20 luttakarar hittast uml sættu hvørja viku og bókasøvnini bæði, skiftast um at vera vertir. Hetta heldur fram í 2016.
FJARLESTUR er í samstarvi við Fróðskaparsetur Føroya. Eini 10 læraralesandi á fyrsta ári sótu í kjallaranum á gomlu politistøðni í Runavík hvønn mánadag og mikudag. Tey fingu undirvísing umvegis internetið og eina videofundarútgerð, soleiðis at undirvísarin og tilfar sást á stórskermi í Runavík. Hetta heldur eftir ætlan eisini fram í 2016.
SKEIÐ Í FORRITAN fyri børn og ung var í ár í samstarvi við Kvøld og Ungdómsskúlan í Runavíkar Kommunu. Her hittust eini 20 dreingir og gentur frá 6. til 10. flokk hvønn hósdag frá kl 16 til 18. Luttakararnir vóru frá fleiri bygdum og býum kring allan Skálafjørðin, men eisini td. úr Hósvík, Havn, Gøtu og Klaksvík. Hetta var annað árið at skeiðið varð, og vænta vit at tilboðið verður aftur í 2016.
SUMMARTÓNAR er Føroya elsti tónleikafestivalur við konsertum kring alt landið. Tað er Felagið Føroysk Tónaskøld, sum skipa fyri, og í 2015 fekk bókasavnið við Løkin høvið at taka ímóti 5 summarkonsertum. Hetta samstarv ynskja vit at halda fram við.
MENTANARVIKAN SKÝMING er árliga mentanarvikan í Runavíkar kommunu. Bókasavnið hevur tætt samstarv við Løkshøll um virksemið hesa vikuna í oktobur, og geva stovnarnir soleiðis sítt ískoyti til samalaðu skránna.
ELDRADAGAR er nýtt samstarv, sum bókasavnið hevur fingið við Dagtilhaldið í Runavíkar kommunu. Hetta eru almenn týsdagstiltøk har eldri hittast til ein fyrilestur, sang, drekkamunn og prát umleið sættu hvørja viku. Undirtøkan er sera góð, og er ætlanin at halda áfram við hesum.
SAMBINDING – ALTJÓÐA BINDIKLUBBI. Í desember 2015 hevur bókasavnið eisini tikið av tilboði um samstarv við kvinnur á Skálafjørðinum og Reyða kross Føroyar, um at leggja høli til ein altjóða bindiklubb. Hetta fór av bakkastokki í januar 2016.
Samstarv millum skúlan, Løkshøll og bókasavnið.
Tríggir sjálvstøðugir stovnar, sum samstarva nógv og væl, eru í sama bygningi við Løkin. Talan er um Skúlan við Løkin, Løshøll og Bókasavnið við Løkin. Bókasavnið við Løkin er bæði skúla- og fólkabókasavn, og er soleiðis ein partur av skúlanum og eitt amboð í gerandisdegnum hjá lærarum og næmingum. Fólkabókasavnið stendur fyri tí almenna virkseminum. Løkshøll er eisini undir somu lon, og er nógv samstarv millum bókasavnið og Løkshøll. Serliga tá størri tiltøk eru, sum t.d. undir mentanarvikuni, tá vit royna at tey vitjandi skulu uppliva okkum sum eitt samla mentanarhús. Hetta trýpartasamstarvi ynskja vit at menna og styrkja framyvir.
Javnt alment útlán
Verður hugt at hagtølum fyri útlán, so kunnu vit staðfesta, at almenna útlánið av bókum er nøkunlunda javnt í mun til undanfarna ár. Men útlánið til fólkaskúlanæmingar er lækkað nógv.
Samlaða útlánið í 2015 fyri bæði skúla- og fólkabókasavnið var 10.578, og var hetta talið 13.538 í 2014. Almenna útlánið til vaksin og lesandi var 2.976 í 2015, og var hetta talið 3.213 í 2014. Tvs. ein lítil lækking á 237 bøkur. Skúlanæmingar læntu 5.800 bøkur í 2015 í mun til 8.269 bøkur í 2014. Hetta er eitt stórt tal, og hevur ymiskar orsøkir, so sum broytingar í undirvísingarkrøvum, upplatingartíðir o.a. Samlaði bókastovnurin við Løkin og á Glyvrum øktist frá 30.698 eintøkum í 2014 til 32.097 í 2015.
Samanumtikið eru vit nøkunlunda nøgd við talið fyri almenna útlánið, men kundu ynskt at skúlalánini vóru fleiri.
Gott mót
Samanumtikið eru vit væl nøgd við 2015. Vit ætla at halda fast við tey afturvendandi tiltøkini og styrkja hesi samstørv. Tað er eisini átrokandi at finna ein lagaligan leist, so at bókasavnsrúmið betri kann nøkta tørvin hjá skúlanum, Løkshøll og fólkabókasavninum – og hjá teim tíggjutals málbólkum, sum hesir stovnar venda sær til. Hetta hevur hægstu raðfesting í 2016.
10. mars 2016
Svend Højgard, leiðari
Bókasavnið við Løkin
Fyrra helvt av 2015
Rás 2 sendi beinleiðis útvarpssamrøður tveir tímar um vikuna úr Runavík, og ofta av bókasavninum.
Fjarlestur. Lesandi á fyrsta ári til lærara og námsfrøðing á Fróðskaparsetur Føroya møttu í Runavík 2-3 ferðir um vikuna, og fingu undirvísing umvegis internetið á stórum skermum. Eisini onnur lesandi brúktu útgerðina og hølini. Bókasavnið samskipaði hetta tilboð í kjallaranum á gomlu politistøðini, og var tað serliga vetrarmánaðirnar.
5. januar
Sernám hevði skeið í fjarlestrarhølunum.
8. januar
Felags lesiringurin hjá Bókasavninum í Nes kommunu og Bókasavninum við Løkin hittist í Runavík. Upp móti 40 luttakarar eru á listanum, harav eini 20-30 møta regluliga uml. sættu hvørja viku.
Skeiðið í forritan fyri børn og ung byrjar aftur eftir jólasteðgin. Eini 40 luttakarar úr fleiri ymiskum bygdum og býum møta trúliga hvønn hósdag.
21. januar
Nordregio hevði verkstovu á bókasavninum, har luttakarar úr øllum bygdum í kommununi luttóku. Evnið var avbjóðingar hjá útjaðarasamfeløgum í Norðurhøvum.
16. februar
Handilsmiðdepilin hevði endurstovningarfund.
19. februar
Lesiringurin hittist á Toftum.
26. februar
Námsfrøðiligt skeið. Angela Petersen skipaði fyri skeiði á bókasavninum, um hvussu tú brúkar KAT-kassan í gerandisdegnum.
Mitt í mars
Skelting. Bókasavnið fekk nýggj litrík skeltir. Hesi eru sett á inngongdina, á reolir, á hurðar og nøkur hanga úr loftinum. Tað sær snotiligt og lívsjáttandi út, samstundis sum tað gevur teimum vitjandi møguleika at fáa yvirlit og finna runt.
16. – 27. mars
Málningaframsýning. Í sambandi við sólarmyrkingina tann 20.mars hevði bókasavnið eina málningaframsýning á bókasavninum har fimm av lokalu málarunum sýndu fram. Tey vóru Jóannes S. Hansen, Hilmar J. Højgaard, Kára Løkin, Harry Knudsen og Jørgin Olsen. Edmund Williamson læs yrkingar og sangur var eisini á skránni. Hetta var partur av stórri skrá, sum kunningarstovan samskipar í sambandi við sólarmyrkingina.
24. mars
Sjónleikurin Einki Orð skuldi verða framførdur á bókasavninum, men var av praktiskum orsøkum fluttur yvirum veggin inn í Løkshøll.
27. mars
Síðsti dagur í skeiðinum fyri ungar forritarar veturin 2014/15. Henda dagin vitjaði Hans Kristian Eyðunsson Hansen úr Gøtu, sum greiddi frá um animatión, 3D og at gera teknifilm.
13. apríl
Lesiringurin hittist í Runavík.
21. apríl
Norski rithøvundurin Bjørn Sortland vitjar bókasavnið í sambandi við tiltak í Norðurlandahúsinum. Skúlaflokkar frá 4.- 10. flokk úr Skúlanum við Løkin, Glyvra skúla og Skála skúla luttóku.
23. apríl
Kvinnuligi føroyski tjóðbúnin. Ole Wich greiddi frá kvinnuliga búnanum í søguligum høpi við myndaframløgu á stórum skýggja í Løkshøll. Hann tosaði um siðvenju og ímyndir í stríðnum um kvinnuliga føroyska tjóðbúnans útsjónd. Framløgan bygdi m.a. á gransking á Fróðskaparsetri Føroya. Á bókasavninum vóru kvinnubúnar sýndir fram og ein myndaframsýning, sum var skipað eftir einum tíðarása fram til dagin í dag.
12. mai
Nýtt badmintonfelag verður stovna á bókasavninum. Stigtakari er Pætur Egholm Jacobsen, og felagið fær heitið Nápur.
14. mai
8 føroyskir stuttfilmar á stórskýggja í Løkshøll. Í samstarvi við Jan Berg Jørgensen frá Klippfisk, vísti bókasavnið filmarnar. Sigga Vang luttók og greiddi frá filmunum.
20. mai
Verkstova um kommunalan samleika. 25 borgarar úr Runavíkar kommunu tóku lut. Evnið var kommunalur samleiki og samanhald millum bygdir og borgarar. Høvið var tað, at Erla Weihe Johannesen skrivaði uppgávu á Fróðskaparsetri Føroya, og skuldu brúka úrslitini í uppgávuni.
21. mai
Lesiringurin hittist á Toftum.
28. mai
Bindiskeið #1. Sára Mrdalo frá Navia helt skeið í binding, og lærdi luttakararnar at binda fimm ymiskar bindihættir.
25. juni
Konsert í sambandi við tónleikafestivalin Summartónar 2015. Hetta er fyrstuferð at bókasavnið fær samstarv við Summartónar, og var hetta tann fyrsta av 5 konsertum í summar. Fyrsta konsertin var við kamartrio við Moniku Stauss Joensen á violin, Birgitte Schnakenburg á klaver og Kenneth Jones á trompet. Tað er Felagið Føroysk Tónaskøld, sum skipar fyri Summartónum.
2. juli
Summartónarkonsert við Bengt Forsberg (S) á klaveri.
6.-10. juli
Framsýning við listahandverki úr træi, sum limir í Dreygarafelagnum hava evnað til á árliga summarskeiðnum í smíðstovuni Skúlanum við Løkin í Runavík.
10. juli
Summartónarkonsert við italiumonnunum Joze Kotar á klarinett og Luca Ferrini á klaveri.
17. juli
Summartónarkonsert við Heiðrun Petersen á violin og Jóhannes Andreasen á klaveri.
11. – 13. august
Útnorðurráðið hevði fundir og verkstovur við Løkin. Formaður tá var Bill Justinussen.
13. august
Summartónarkonsert við Yggdrasil. Ein serlig konsert har málningar vóru gjørdir á pallinum undir konsertini. Tónleikarar vóru Anders Hjuler (málari) & Angelika Nielsen (violin), Piotr Damasiewicz (trumpet), Kristian Blak (piano), Mikael Blak (bass).
13. august
Framsýning: Verk úr samleikasavninum, 13. aug – 4. sept. Føroyskur samleiki var evnið á framsýning við fjølbroyttum listaverkum hjá Ole Wich og Edward Fuglø. Ole Wich setti framsýningina upp.
25. august
Barnaval. Í sambandi við komandi Løgtingsval tann 1. septembur 2015, var barnaval hildið á fleiri føroyskum bókasøvnum. Býarbókasavnið í Havn átti hugskotið, og vit vóru fleiri bókasøvn, sum tóku lut. Í eina viku kundu børnini atkvøða fyri einum av fleiri valevnum, sum eru kend børn úr barnabókum.
26. august
Val-café. Demokratia, har Tórbjørn Jacobsen er formaður, skipaði fyri almennari og ókeypis val-café. Á skránni var fyrilestur við heitinum At tora at traðka fram, sum Eydna Skaale, retorikari helt. Døgg Nónsgjógv og Allan Tausen sungu og spældu. Kjakpanel var við fýra aktuellum kvinnuligum valevnum: Hanna Jensen, Petra Iversen, Eyðgunn Samuelsen og Annita á Fríðriksmørk. Deirdre Hansen av Glyvrum stjórnaði kjakinum.
27. august
Framløga um hvussu man søkir um norðurlendskan mentanarstuðul. Helle Thede Johansen, føroyskt umboð fyri Nordisk kulturfond kunnaði.
12., 13., 15. og 16. septembur
Sjónleikurin Veitslan Í Løkshøll og á bókasavninum. Handritið til kenda danska filmin Festen hjá Thomas Vinterberg og Mogens Rukov er týtt til føroyskt og skrivað til sjónleik. Ein norðurlendskur sjónleikabólkur við føroysku Maritu Dalsgaard og Kristionnu Winther Poulsen á odda vandu og settu leikin upp her. Nógv fólk vitjaðu og leikurin fekk sera góða og nógva umtalu. Bókasavnið var nýtt til atgongumerkjasølu og forhøll.
17. septembur
Lesiringur hittist í Runavík. Rithøvundavitjan av Vónbjørt Vang, rithøvundi, varaleiðara á Býarbókasavninum í Havn og forkvinna í Rithøvundafelag Føroya.
8. oktobur
Næmingar úr Studentaskúlanum á Kambsdali vitja til bókasavnskunning.
Mentanarvikan Skýming í Runavíkar kommunu 17. – 25. oktober 2015
Eins og í fjør gjørdu bókasavnið og Løkshøll felags skrá til mentanarvikuna.
Á bókasavninum høvdu fýra kvinnur framsýningar. Har vóru skulpturar hjá Guðrið Poulsen, málningar hjá Rutt Mikkelsen, Onnu Jacobsen og Maritu Vestergaard. Uttanfyri inngongdina var fjølbroytt verk hjá miðnámsskúlanæmingum á Kambsdali, sum høvdu lærugreinina´dekoratión´ við Annette Sonne.
Eisini hevði Badmintonfelagið Nápur eina kafé, sum var opin í sambandi við tiltøk. Barnabókasavnið hevði tema eftir søgum hjá Astrid Lindgren. Hetta í sambandi við at 100 ár eru síðani at fyrsta søgan um Pippi kom út. Av somu orsøk vísti bókasavnið barna- og familjufilmar eftir søgum hjá Astrid Lindgren í Løkshøll gjøgnum alla vikuna. Haraftrat var felags inngongd og atgongumerkjasøla á bókasavninum.
Skráin fyri mentanarvikuna við Løkin sá soleiðis út:
17 okt 14.00 Familjutiltak í Løkshøll.
18 okt 15.00-16.00 Setan av mentanarvikuni í Løkshøll.
16.00-17.30 Fernisering og tríggjar hugleiðingar um RÚM.
Við útgangsstøði í framsýningini rúm hjá Guðrið Poulsen høvdu trý kend yrkisfólk hugleiðingar um hugtakið rúm, sæð úr teirra fakliga sjónarhorni. Tey vóru Tóra Petersen, sálarfrøðingur, Kim Simonsen, granskari og høvundur og Heidi H. Poulsen, arkitektur
19 okt 16.00 Barnabio v/Astrid Lindgren filmi: Pippi på de syv have (1999)
19.00 – 21.00: Føroysk listasøga. Frásøgn- og myndaframløga fyri øll. v/Oggi Lamhauge.
20 okt 16.00 Barnabio v/Astrid Lindgren filmi: Emil fra Lønneberg (1971)
19.00 – 21.00 Fá pengar til list og mentan! Umboð fyri Nordisk kulturfond vitjar. Kunning og kveikjan.
19.30: Páll Sundsgarð heldur fyrilestur í Løkshøll
21 okt 16.00 Barnabio v/Astrid Lindgren filmi: Du er skrupskør Madicken (1979)
19.00 Back to the future 2. Filmur frá 1989.
19.30-21.30 Get together tiltak fyri luttakarar í Faro Expo.
22 okt 16.00 Barnabio v/Astrid Lindgren filmi: Niels Karlsson Pusling (1990)
19.00-21.00 Projekt X-Factor – Backstage.
23 okt 19.00 LUDO, føroyskur filmur hjá Katrin Ottarsdóttir frá 2014.
24 okt 16.00 Barnabio v/Astrid Lindgren filmi: Ronja Ránsmansdóttir (1984)
19.00 – 21.30 Bindiskeið nr 2. Sára Mrdalo frá Navia undirvísir.
25 okt Hátíðarhald til heiðurs fyri Anton Olsen úr Rituvík, sála og kaptaini á Claru Mærsk í 1975.
17.00 í Rituvík: Minnisvarði avdúkaður til heiðurs fyri Anton Olsen, kaptaini á Claru Maersk, sum bjargaði 4.004 vietnamesarum á havinum í 1975.
19.00 á Bókasavninum við Løkin og í Løkshøll: Bókaframløga av bók um hendingina. Bókin er á donskum og er skrivað av eini kvinnu, sum er ein av teimum bjargaðu. Rithøvundurin kemur til Føroyar og hevur eina myndaframløgu. Heilsanir verða bornar fram og Runavíkar kommuna bjóðar ábit. Tríggjar systrar, sum vóru bjargaðar og nú búgva í Danmark, koma eisini til Runavíkar til hátíðarhaldið. Tað er Hans Tausen Olsen, sum er lokalur stigtakari og samskipari av hesum hátíðarhaldi.
22. oktobur
Forritan fyri børn og ung. Í ár fekk bókasavnið nýtt samstarv við Kvøld- og Ungdómsskúlan í Runavíkar kommunu, um at skipa fyri skeiði í at læra at forrita. Eini 20 luttakarar eru. Tey eru úr 7. til 10. flokki og koma úr nógvum ymiskum bygdum og býum í Føroyum, td. Havn, Hósvík, Klaksvík, Gøta og bygdunum kring Skálafjørðin. Skeiðið verður hvønn hósdag kl 16.00 til 18.00 heilt fram til páskar 2016.
29. oktobur
Lesiringurin hittist á Toftum.
30. oktobur
Fyrilestur um ættleiðing. Ættleiðingarfelagið skipaði fyri almennum fyrilestri við heitinum “Avbjóðingar hjá ættleiddum børnum í skúlanum”. Fyrilestrarhaldari var Bessi Bjarnason, familju og psykoterapeutur.
9. novembur
Kunnandi fundur um ES-stuðulsskipanina Horizon 2020. Granskingarráðið hevði vitjan av serfrøðingum úr ES, sum vóru á kunningarferð m.a. við Løkin.
24. novembur
Eyðun Joensen, sálarfrøðingur, hugleiðir um góð ellisár. Hetta var byrjanin uppá eitt samstarv við Dagtilhaldið í Runavíkar kommunu um afturvendandi tiltak við hugnaligum og upplýsandi seinnapartum fyri eldri.
28. novembur
Bókaframløga. Í sambandi við, at bókin “Kom við til Spæliland” hjá Inga Hansen var útgivin, var almenn móttøka á bókasavninum. Fleiri tónleikar luttóku og spældu løg av tilhoyrandi fløguni. Eisini Magnus Rasmussen, borgarstjóri í Runavíkar kommunu og Jógvan Philbrow, formaður í Føroya Pedagogfelag, bóru fram heilsanir.
8. desembur
Nevndin í Pedagogfelagnum hevði almennan kunnandi fund og kjak á bókasavninum.
10. desembur
Lesiringurin hittist í Runavík.
10. desembur
Myndaframsýning letur upp. Myndir úr nýggju føroysku barnabókini Alda eftir Ranvør Isholm, letur upp á bókasavninum. Tað er íslendska Bjørk Bjarkadóttir, sum hevur gjørt myndirnar. Framsýningin er opin fram til jóla.
Upplestur úr Aldu. Bókasavnið bjóðaði dagstovnunum í kommununi til upplestur. Børn og vaksin frá Barnahúsinum Sellin á Skála, Barnagarðinum Søljuhjarta í Søldarfirði, Barnagarðinum á Mýrunum í Runavík og Dagrøktin í Runavíkar kommunu møttu ymiskar tíðir henda dagin. Tað var Noomi Reinert, lærarinna og sjónleikari, sum læs upp.
Dagstovnarnir møttu soleiðis:
Kl 10.00: Barnahúsið Sellin á Skála.
Kl 11.00: Barnagarðurin Søljuhjarta í Søldarfirði.
Kl 13.00: Barnagarðurin á Mýrunum í Runavík og Dagrøktin í Runavíkar kommunu.
MYNDAFRAMSÝNING
Frálíku, livandi og litríku myndirnar úr bókini prýða veggirnar á bókasavninum frá 10. desember og fram til jóla.
Jólavikan.
12.- 22. desember samstarvaðu Kunningarstovan og bókasavnið um jólahugna.
Nøkur av afturvendandi jólatiltøkunum, sum kunningarstovan plagar at fyriskipa, vóru í ár flutt inn á bókasavnið. Tríggjar sera hugnaligar smáttur vóru settar uttanfyri vindeyga á bókasavninum og nógv jólaligt var á skránni á bókasavninum:
12. des Jólaskipið við jólamonnum kom á Runavík og gingið varð niðan til bókasavnið harbørn fingu pakkar.
15. des Søguforteljing við Rakel Helmsdal, sum m.a. fortaldi um Lítla og Stóra Skrýmsl.
Verkstova við Harriet av Gørðum, har øll kunnu læra at gera 3D jólapynt.
16. des Verkstova við Harriet av Gørðum, har øll kunnu læra at gera 3D jólapynt.
17. des Verkstova við Harriet av Gørðum, har øll kunnu læra at gera 3D jólapynt.
Søguforteljing við Noomi Reinert, sum læs nýggju føroysku barnabókina Alda, eftir Ranvør Isholm. Myndir úr bókini vóru eisini á framsýning á bókasavninum
19. og 20. desembur
Løkshøll skipaði fyri jólakonsertini Jól við Løkin, og brúkti bókasavnið til inngongd, atgongumerkjasølu og til drekkamunn.
29. desembur
Job Match. Bókasavnið við Løkin var umboða á básinum hjá Runavíkar kommunu á Job Match í Norðurlandahúsinum tann 29. des 2015.
Desembur 2015 og januar 2016
Lestrarumstøður til útisetar. Eini 10 lesandi uttanlands, sum vóru heima í jólafrí, gjørdu brúk av hølunum í kjallaranum á gomlu politstøðini í jólafrítíðini í ár. Bókasavnið bjóðaði lestrarumstøðurnar fram.
Forritan, fjarlestur, filmsýningar og lesiringar fyltu mest í kalendaranum hjá Bókasavninum við Løkin farna árið. Bókasavnið letur væl at í ársfrágreiðingini fyri 2014.
Bókasavnið við Løkin lat alment upp í august 2012 og kann tí framvegis metast sum eitt nýtt tilboð til borgaran í økinum. Fyri at styrkja um sambandið millum borgaran og bókasavnið var dentur lagdur á at halda fast við nøkur afturvendandi tiltøk, umframt at byrja okkurt nýtt.
Lesiringar eru vanligir á bókasøvnum. Samstarvið við bókasavnið í Nes kommunu um lesiringar hevur eydnast stak væl. Luttakararnir hittast uml. 6. hvørja viku fyri at tosa um lisnar bøkur. Tað møta vanliga millum 20 og 30 hvørja ferð. Tríggjar bøkur eru á skránni hvørja ferð, og velja tey eina av hesum at tosa um. Lesiringurin hittist aðruhvørja ferð í Runavík og á Toftum.
Filmsýningar av norðurlendskum filmum hildu fram í 2014 í samstarvi við Løkshøll og Filmsfelagið Klipp hjá Norðurlandahúsinum. Frá januar til september vóru 5 filmar vístir. Hóast misjavna undirtøku, so vóru hetta góð og meiningsfull tiltøk. Norðurlendskir filmar eru viðkomandi fyri okkum føroyingar, tí vit kenna okkum ofta aftur í evnum, trupulleikum og umstøðum í filmunum. So hóast bókasavnið samanlagt hevur eina útreiðslu av sýningunum, so halda vit, at tað hevur stóran týdning at slíkir filmar vera vístir.
Fjarlestur í samstarvi við Fróðskaparsetrið byrjaði í februar 2014. Tá kundu lesandi til lærara og námsfrøðing møta til undirvísing í Runavík, í Skálavík, í Klaksvík og í Vági. Undirvísarin og nøkur lesandi møttu á Frælsinum í Havn, og vóru øll knýtt saman við nýggjastu videofundartøknini á marknaðinum. Henda royndarverkætlan eydnaðist so mikið væl, at Fróðskaparsetrið valdi at halda fram við nýggjum lesandi eftir summarfrítíðina. Hesaferð vóru bert Runavík og Klaksvík við. Sostatt sær út til, at fjarlestur er blivið eitt fast tilboð til tey lesandi. Bókasavnið við Løkin ynskir framhaldandi at menna umstøðurnar til tey, sum lesa fjarlestur.
Skeið í forritan fyri børn og ung var eisini eitt nýtt tiltak í 2014. Aldursbólkurin frá 6. til 10. flokk var boðin at luttaka. Fyriskipararnir væntaðu eini 20 tilmeldingar, men áhugin var so mikið stórur, bæði millum luttakarar og undirvísarar, at valt var at økja um plássini til 40. Sostatt hava millum 30 og 40 børn og ung møtt hvønn hósdag á bókasavninum frá september 2014 til januar 2015. Luttakarar vóru ikki bert úr Runavík og av eystara armi av Skálafjørðinum. Luttakarar vóru eisini av Strondum, Skála, Gøtu, Leirvík, Fuglafirði, Klaksvík, Hósvík og Hoyvík. Fýra sjálvboðin KT-fólk, sum arbeiða í føroysku KT-vinnuni, hava vegleitt og undirvíst hesum ungu spírum. Skeiðið hevur fingið nógva og góða umtalu millum fólk. Luttakararnir hava eisini verið sera ágrýtnir. Foreldur hava fegnast um hetta nýggja tilboð til teirra barn. Fólk innan skúlaskipanina hava víst stóran áhuga, td. var long grein í Skúlablaðnum nr 6/2014. Eisini Kringvarp Føroya gjørdi samrøðu í tíðindunum 26. desember 2014. Nógvir partar eiga heiður fyri, at henda verkætlan eydnaðist so væl. Andreas Klein Arnbjerg kom upprunaliga við hugskotinum til bókasavnið, og hevur hann verið við allan vegin. Sjálvbodnu undirvísararnir hava klárað uppgávuna sera væl. Foreldur hava trúføst koyrt børnini til skeiðið. Bókasavnið hevur notið sera gott av samstarvinum við Skúlan við Løkin, har møguleiki var at læna farteldur og skúlastovur, umframt at brúka tíð hjá KT-vørðum og vaskifólki. At enda eigur Mentamálaráðið, grunnurin ´Stuðul til barna og ungdómsarbeiði´ stóra takk fyri peningaligan stuðul. Ætlanin er at taka hetta skeiðið uppaftur komandi heyst.
Bókasavnið hevði sett sær fyri serliga at arbeiða við vitan og einum málbólki, sum kann nevnast vitanararbeiðarin. Hetta skuldi m.a. síggjast aftur í innihaldi í tiltøkum og vali av samstørvum. Eisini skuldi bókasavnsrúmið tillagast við fleksiblum arbeiðs- og fundarumstøðum. Harumframt umsitur bókasavnið framkomna videofundartøkni hjá Runavíkar kommunu. Henda gevur møguleika fyri fjarlestri og videofundum annars.
Vitanararbeiðarin er ein breiður málbólkur, sum umfatar m.a. lærarar og starvsfólk á skúlanum, lesandi á miðnámi og hægri lærustovnum, fjarlesandi, granskarar, íverksetarar, vinnulívi, sjálvstøðug vinnurekandi ella ein og hvønn, sum kann fáa gleði av umstøðum og sparring frá bókasavninum. Fólk, sum arbeiða við myndum, ljóði ella teksti á teldu, eru eisini partur av hesum málbólki. Roynt er at skapa kveikjandi umstøður til hugsavnan, arbeiðsfrið og samskifti. Ynski er at hesin málbólkur støðast á bókasavninum í fleiri tímar og fleiri dagar á rað, tá serligar uppgávur skulu fáast frá hondini. Hetta hevur eydnast í ein ávísan mun. Av og á hava lesandi frá miðnámi og hægri lestri sitið nakrar dagar á rað á bókasavninum og arbeitt við sínum uppgávum. Ætlanin er at arbeiða víðari við hesum málsetningi.
Tiltøk skuldu eisini í stóran mun vera viðkomandi fyri henda málbólkin. Serliga fjarlesturin og skeiðið í forritan stuðla undir at náa hesum máli. Men eisini vikuskiftisskeiðið ´Start up Skálafjørðurin´, sum var hildið í samstarvi við Íverksetarahúsið frá 26. til 28. september 2014, var í samsvar við málið um at samstarva við partar, sum arbeiða við vitanararbeiðaranum. Skeiðið var sera væl eydnað, og teir 17 luttakararnir fingu eina mennandi og kveikjandi ´ákoyring´.
Bókasavnið við Løkin og Løkshøll eru tveir sjálvstøðugir stovnar undir Runavíkar kommunu. Av tí at stovnarnir liggja í sama bygningi, og á mangan hátt hava líknandi endamál, so verður áhaldandi arbeitt fram ímóti at menna samstarvið stovnanna millum. Á mentanarvikuni í oktober 2014 var t.d. roynt at skipa soleiðis fyri, at tey vitjandi skuldu upplivað stovnarnar sum eitt samla mentanarhús. Bókasavnið var riggað til sum inngongd og forhøll til Løkshøll og hýsti framsýningum og eini pop-up kafé umframt at virka sum bókasavn. Fyrilestrar, filmar, konsertir o.tl. var so í Løkshøll. Bæði vitjandi og fyriskiparar halda, at hetta eydnaðist sera væl. Staðfest er sostatt, at tey vitjandi fáa eina betri uppliving, tá tey kunnu møta í góðari tíð áðrenn tiltakið byrjar og kunnu hitta onnur til eitt prát í hugnaligum umhvørvi aftur við einum drekkamunni. Eisini styrkir tað upplivingina at kunna sita í kaféini eina løtu, eftir at tiltakið er av.
Ársskiftið er tíðin, har hagtøl verða gjørd upp. Vanliga hava bókasøvn mett um árið, ið fór, við at hyggja at talinum á bókum í savninum og talinum á útláni. Men samstundis, sum bókasøvn hava fingið øðrvísi og breiðari leiklut, er týdningarmikið at meta um avrik og virksemið eftir øðrum málistokki eisini. Virksemið farna árið eigur at málast í mun til yvirskipa endamál við bókasøvnum og í mun til ítøkiligu málini, sum hvørt einstakt bókasavn setir sær. Hetta er viðgjørt omanfyri.
Verður hugt at hagtølum, so kunnu vit staðfesta, at útlánið av bókum er støðugt. Í 2013 kom útlánið uppá 15.477 eintøk. Talið í fjør umboðar Skála skúla, Glyvra skúla, Skúlan við Løkin, umframt almenna útlánið. Í 2014 er talið á 13.538 bøkur. Tó er Skála skúli, sum hevði 2.319 útlán, ikki við í yvirlitinum í ár. Leggja vit talið hjá Skála skúla aftrat, ber til at samanbera. Tá verður samlaða útlánið 15.857 í 2014 í mun til 15.477 í 2013. Størsti parturin av lánarum er, ikki óvæntað, skúlanæmingar, sum standa fyri 8.269 lánum. Lærarar læntu 1.941 bøkur. Tað er eisini áhugavert at vita, hvussu nógv almenningurin lænir. Almenningurin og lesandi hava lænt 3.213 bøkur á Bókasavninum við Løkin í 2014.
Bókastovnurin øktist frá 28.000 eintøkum í 2013 til 30.698 í 2014.
Bókasavnið við Løkin virkar bæði sum skúla- og fólkabókasavn. Í 2015 fara vit at halda fram við at menna leiklutin í mun til tørvin hjá skúlanum og hjá almenninginum. Harafturat fara vit at leggja dent á at finna ein leist fyri tættari samstarvi við Løkshøll.
Samanumtikið eru vit sera væl nøgd við árið 2014 og vóna at verða ein viðkomandi mentanar- og vitanarstovnur hjá borgarunum eisini í 2015.
4. mars 2015
Svend Højgard, leiðari
Bókasavnið við Løkin
9. januar
Felags lesiringurin hjá Tofta bókasavni og Bókasavninum við Løkin hittist á Toftum.
14. januar
Bókavarðafelagið heldur fund á Bókasavninum við Løkin.
28. februar
Filmurin Málmhøvd (ÍS) verður vístur í samstarv við Filmsfelagið Klipp hjá Norðurlandahúsinum.
31. februar
Fjarlestur umvegis videofundartøkni byrjar aftur eftir jólafrí. Hetta er samstarv við Námsvísindadeildina hjá Fróðskaparsetrinum. Undirvísing er tríggjar dagar um vikuna.
3.–14. februar
Ein næmingur úr 9. flokki úr Skúlanum við Løkin er í starvsvenjing á bókasavninum.
13. februar
Blaðið Kvinna fyriskipaði lesiring kring landið og Bókasavnið við Løkin var við.
20. februar
Lesiringur hittist á bókasavninum við Løkin
26. februar
ABC barnahjálp hevur almennan kunnandi fund um Liberia.
27. februar
ALS hevur alment tiltak fyri arbeiðstøk. Tiltakið kallast: Ímeðan vit bíða.
28. februar
Filmurin: Julia (SV).
8. mars
Handilsskúlin á Kambsdali hevði kunningartiltak fyri komandi lesandi í Løkshøll og á bókasavninum.
27. mars
Filmurin: Vit eru best (SV).
31. mars
Beta Files verður handað Runavíkar kommunu. Bókasavnið við Løkin umsitur talgilda grunnin og atgongd til henda.
3. apríl
Lesiringur hittist á Bókasavninum við Løkin.
3. og 4. apríl
Kanintreff á grasfløtuni uttanfyri bókasavni í sambandi við Barna- og Ungdómsfestivalin Kom og Les, sum m.a. var hildin í Norðurlandahúsinum, skúlum og bókasøvnum kring landið. Á Bókasavninum við Løkin var eisini ein bókaframsýning við føroyskum barna-og ungdómsbókum.
21. apríl
Harry Knudsen hevði framløgu á bókasavninum um málningalist í sambandi við árligu Páskaframsýningina í skúlanum við Løkin.
25. apríl
Filmurin: Eg eri tín (NO).
26. apríl
Mentanarhúsfelagið hevði aðalfund á bókasavninum.
29. apríl
Almenn námsfrøðilig kjak kafé, sum Jógvan Philbrow fyriskipaði.
2. mai
Heilsumálaráðið fyriskipaði starvsfólkadag og verkstovur á bókasavninum, í Løkshøll og í skúlastovum har 150 starvsfólk úr øllum ráðum í landsumsitingini luttóku.
7. mai
Tryggingarfelagið LÍV hevði almennan fyrilestur um lívsgóðsku.
20. mai
Lesiringurin hittist á Toftum.
22. mai
Filmurin: Pionerur (NO)
16. juni
Vespureiðrið, sum er útvarpssending á Rás 2 har NSÍ-fjepparar tosa um fótbólt, sendir beinleiðis av bókasavninum.
17. juni
Jan Rasmussen verjir PhD ritgerð á Landssjúkrahúsinum. Bókasavnið skipaði fyri at verjan kundi upplivast beinleiðis umvegis videofundartøkni.
7. – 11. juli
Framsýning við listahandverki úr træi, sum limir í Føroya Dreyarafelag hava evnað til á skeiði í Skúlanum við Løkin.
25. august
Lesandi úr trimum skúlaflokkum á studendaskúlanum í Eysturoy vitjaðu á bókasavninum til bókasavnskunning.
4. september
Lesiringurin fær vitjan á Toftum av rithøvundanum Sólrun Michelsen.
13. september
Føroya Fysioterapifelag hevur temadag á bókasavninum.
25. september
Skeið í forritan fyri børn og ung byrjar, og verður hvørja viku í nakrar mánaðir.
26.–28. sept.
StartUp Skálafjørður verður hildið á bókasavninum í samstarvi við Íverksetarahúsið í Klaksvík.
30. september
Filmurin: Hross i oss (ÍS).
6. oktober
Sjónleikur Syndefaldet eftir stuttsøgu hjá William Heinesen. Sjónleikarar vóru Marita Dalsgaard og Gunnvá Zachariasen. Tónleikari var Tine Surel Lange.
7. oktober
Lesiringurin fær vitjan við Løkin av rithøvundanum Lisbeth Nebelong.
9. oktober
Skeið í forritan fyri børn og ung.
11.-12. okt.
Filmfestivalurin Greenland Eyes International Filmfestival vitjar bókasavnið og sýnir fleiri filmar í Løkshøll. Eisini er myndaframsýning á bókasavninum.
Mentanarvikan Skýming í Runavíkar kommunu 18. – 26. oktober 2014
Í ár gjørdu bókasavnið og Løkshøll felags skrá fyri mentanarvikuna. Bókasavnið virkaði sum inngongd til Løkshøll og hýsti eini pop-up kafé, málningaframsýningum og var innrættað við Mumi-tema til børnini. Fyrilestrar og konsertir vóru í Løkshøll.
Luttakararnir á málningaframsýningunum vóru Jørgin Olsen, Edith Mørkøre, Hilmar Højgaard og íslendska Ólöf Birna Blöndal av Egilsstøðum, sum er vinarbýur hjá Runavíkar kommunu.
Mumilandi á bókasavninum var gjørt í sambandi við 100 ára haldið fyri Tove Jansson, rithøvundi, og var hetta eitt samstarv við Norðurlandahúsið.
Kaféin á bókasavninum var opin í sambandi við øll tiltøk í Løkshøll ímeðan mentanarvikan var. Olga Maria Djurhuus stóð fyri kaféini.
Skáin var soleiðis:
18. okt. Stórt familjutiltak í Løkshøll.
19. okt. Málningaframsýningarnar lótu upp.
Heilsutiltak.
Kom og royn at spæla Boccia.
Biografur.
20. okt. Jógvan Zachariassen, tónleikari og pastor. Hvat kann tónleikur læra okkum um tilveru, fyrigeving og vón? – ein tónleikaliga illustreraður fyrilestur.
21. okt. Mumi-biografur á stórskýggja.
Jan Rasmussen, lækni og Ph.d. greiddi frá um sína ritgerð ´CTD í Føroyum´.
22. okt. Mumi-biografur á stórskýggja.
Seyður og seyðahald. Kvøldseta í Løkshøll.
Get-together tiltak á bókasavninum fyri luttakarar í Faroexpo ráðstevnuni.
23. okt. Mumi-biografur á stórskýggja.
Børn og ung forrita. Eitt vetrarskeið á 12 vikur í samstarvi við Mentamálaráðið.
Terry´sa Saga. Ein klovnaleikur fyri vaksin, sum Kjartan Hansen sjónleikari framførdi.
24. okt. Lena Anderssen við orkestri hevði konsert.
25. okt. Biografur.
26. okt. Mumi-biografur á stórskýggja.
30. oktober
Skeið í forritan fyri børn og ung.
6. november
Skeið í forritan fyri børn og ung.
8. november
Bókaframløga hjá Edmundi Joensen av bókini Okkara maður á Christiansborg.
10. november
Fjarlestur í samstarvi við námsvísindadeildina á Fróðskaparsetrinum byrjar, og verður tvær til tríggjar ferðir um vikuna í nakrar mánaðir fram.
13. november
Skeið í forritan fyri børn og ung.
13. november
Lesiringur á Toftum.
20. november
Skeið í forritan fyri børn og ung.
21. november
Bókadagar. Bjørn Sortland, norskur rithøvundur vitjaði skúlabókasavnið við Løkin í sambandi við bókadagarnar, sum fyri tað mesta vóru hildnir í Norðurlandahúsinum. Næmingar úr Runavíkar skúla og Skála skúla luttóku.
27. november
Skeið í forritan fyri børn og ung.
4. desember
Skeið í forritan fyri børn og ung.
4. desember
Bókaframløga av bókini OLJAN, sum Tróndur Djurhuus og Jan Müller hava skrivað, er á bókasavninum.
Jólavikan. 15.- 20. desember samstarvaðu Kunningarstovan og bókasavnið um jólahugna.
15. des. 3D jólaklipp við Olafsdóttir fyri børnum og vaksnum.
16. des. Rógvi Dam las jólasøgu fyri børnum.
18. des. Rógvi Dam og Bergur Johannesen framførdu jólaleik.
19. des. 3D jólaklipp við Olafsdóttir fyri børnum og vaksnum.
18. desember
Sernám hevði skeið í hølunum við Videofundarútgerðini
22. desember
Faroe Offshore hevði starvsfólkadag á bókasavninum.
Samstørv, fjølbroytni og sjónligheit lýsa tríggjar høvuðstættir í virkseminum hjá Bókasavninum við Løkin í Runavík tað farna árið. Bókasavnið læt upp fyri almenninginum í august 2012 og hevur tískil knapt hálvt annað ár á baki undir núverandi snotiligu umstøðum. Meta vit farna árið í mun til settu málini, so eru vit sera væl nøgd.
Frá byrjan av vóru avbjóðingarnar m.a. at skipa samstarvið millum skúla- og fólkabókasavn, sum húsast í somu hølum. Við góðum vilja og hugburði frá øllum partum hevur hetta eydnast sera væl. Síðani vóru serliga trý mál sett fyri fólkabókasavnið. Eitt var at skapa sambond og samstørv við feløg, stovnar og aðrar aktørar bæði lokalt og víða um. Annað var at gera bókasavnsvirksemið viðkomandi fyri ein so breiðan skara sum gjørligt. Og triðja var at gera vart við, at vit vóru til, og hvønn leiklut vit kundu átaka okkum sum stovnur í mun til tann einstaka og lokalsamfelagið.
Vit hava fingið sambond og samstørv við ein hóp av fólki, stovnum og feløgum. Lokalt hava vit m.a. samstarvað við fyriskipararnar av mentanarvikuni í Runavík, Løkshøll og Kunningarstovuna. Eysturoyar dansifelag og Bygdasavnið Forni hava gjørt hvør sítt tiltak við framsýning, fyrilestrum og hugnakvøldi á bókasavninum. Kunningarstovan hevði jólatiltak. Bókaframløgur hava verið hjá Jens Martin Knudsen (Maðurin við topphúgvuni), Edmund W. Joensen (Kalt kaffi) og Páll Kunoy (Gingu burtur somu nátt).
Eisini hava vit knýtt sambond út um kommunumarkið. Lesiringar eru stovnaðir á heysti 2013 í samstarvi við Bókasavnið í Nes kommunu. Samanlagt eini 30 luttakarar býttir í tríggjar lesiringar, sum halda fram í 2014. Forløgini Sprotin og Vencil hava havt hvør sítt bókmentakvøld í mentanarvikuni í 2012 og 2013. Samstarvið við Norðurlandahúsið hevur verið serstakliga áhugavert. Vit fingu eitt frásøgutiltak, Sesam Sesam, og eina sermerkta framsýning við 5 bingjum, sum stóðu uttanfyri bókasavnið eina tíð. Eisini hava vit fingið eitt trýparta samstarv við Løkshøll og Norðurlandahúsið um at vísa norðurlendskar filmsperlur, sum Filmsfelagið KLIPP hevur á skránni. Hetta samstarv heldur fram í 2014.
ORÐloysing! var eisini eitt serligt samstarv, vit fingu í lag. Fýra fólk frá Hyggefactory í Danmark vitjaðu bókasavnið og skipaðu fyri eini filmsverkstovu fyri einum 25 næmingum, sum ganga á lista-og dramabreytini í Skúlanum við Løkin. Tey gjørdu stuttfilmar um evnið ´sorg, og at missa foreldur´. Filmarnir vóru vístir til alment tiltak í Løkshøll har prát, upplýsing, sangur og kjak var á skránni. Birgir Kruse hevði eina serliga framløgu um mentan, miðlar og miðling av mentanarligum tiltøkum. Eitt áhugavert kjak spurdist burturúr hesum. Eisini ein samrøða í útvarpssendingini In mente var um hetta tiltakið. Hetta var eitt serliga áhugavert samstarv, tí tiltakið bjóðaði luttakarum at koma djúpri í evni enn undirhalds- ella kunnandi tiltøk vanliga kunnu bjóða.
Aðrir fyrilestrar hava eisini verið. Kim Simonsen ph.d. og Allan Dalsgarð, leiðari á Sendistovuni, hildu fyrilestrar hvør úr sínum sjónarhorni um evnið: Ímyndin av Føroyum og føroyska sjálvsmyndin. Leitanin eftir tí eksotiska og branding.
Almannaráðið hevði kunnandi fund um ´Sig frá verkætlanina´, sum var um at steðga harðskapi í parløgum og nærsambondum.
Annars hava vit havt nógvar vitjanir av dagstovnum, forskúla, frítíðarstovum, stovnum fyri børn og ung við serligum tørvi, eldrafeløgum og sjálvandi skúlabørnum og tí vanliga lánaranum.
Tiltøk og mentanarligt virksemi hava eitt virði í sær sjálvum. Men hetta skapar eisini umtalu og gevur fyriskiparanum høvi at gera vart við seg. Hetta hava vit roynt at verið tilvitað um, soleiðis at vit hava lýst og umtalað okkara tiltøk. Vit hava lagt dent á at skriva á heimasíðuna www.lokin.fo , sent tíðindaskriv út til føroyskar miðlar og bjóða okkum fram til samrøður í føroysku loftmiðlunum. Hetta hevur samanumtikið eydnast væl. Vit hoyra mangan frá borgarum, at tey hava hoyrt ella lisið um tiltøk á bókasavninum. Á henda hátt hava vit vunnið okkum rúm í tilvitskuni hjá føroya fólki.
Ein kanning, sum Gallup hevur gjørt á heysti 2013 fyri bókasavnið, vísir nøkur áhugaverd tøl. Bókasavnið við Løkin vildi vita, hvussu nógvir føroyingar kendu til bókasavnið, og hvussu nógv higartil hava verið á vitjan. Eitt av úrslitunum er, at 38 % av øllum føroyingum og 65 % av øllum eysturoyingum vita, at Bókasavnið við Løkin er eitt alment bókasavn, sum er opið fyri øllum. Og av øllum eysturoyingunum siga 22 % seg eisini hava vitjað bókasavnið. Hetta eru nøktandi tøl, um hugsað verður um, at vit einans hava hálvt annað ár á baki. Spennandi verður at samanbera við nýggja kanning um eitt ár.
Í 2013 fekk bókasavnið eisini búmerki og heimasíðu. Hetta skapar eisini sjónligheit og er við til at geva eina mynd av bókasavninum. Adressan til heimasíðuna er www.lokin.fo, og har liggur eisini frágreiðing um búmerkið.
Eins og listin við tiltøkum er fjølbroyttur, so sæst málið um fjølbroytni eisini aftur í bókainnkeypinum í 2013. Vit hava roynt at endurnýggja bókastovnin breitt, so at flestu lánarar kunnu finna viðkomandi bøkur og tilfar. Í løtuni hava vit fyrst og fremst føroyskt og danskt tilfar. Vit eru byrjað at keypa enskt og ætla serliga at økja um henda stovn í 2014.
Ársskiftið er tíðin, har hagtøl verða gjørd upp. Vanliga hava bókasøvn mett um árið, ið fór, við at hyggja at talinum á bókum í savninum og talinum á útláni. Men samstundis, sum bókasøvn hava fingið øðrvísi og breiðari leiklut, er týdningarmikið at meta um avrik og virksemið eftir øðrum málistokki eisini. Avrik mugu metast í mun til endamál og málsetning. Hetta hava vit roynt við at seta okkum tey trý málini, sum eru nevnd fyrst í greinini: skapa samstørv, fjølbroytni og sjónligheit. Hetta hava mett ársavrikið eftir.
Hyggja vit tó at teimum turru tølunum, so er okkurt áhugavert at taka fram. Saman við skúlabókasavninum við Løkin og í Glyvra skúla eiga vit uml 28.000 eintøk av bókum.
Lánið er vaksið frá 10.965 lán í 2012 til heili 15.477 í 2013. Hetta risalopið hevur tvær orsøkir. Ein er tann, at nógv skúlatilfar er skrásett í skipanini í 2012. Samlaða útlánið hækkar tískil eisini orsakað av láni hjá skúlanæmingum. Hin orsøkin er tann, at 2013 er fyrsta heila árið, har vit hava havt alment opið frá klokkan 13.00 – 18.00 gerðandisdagar. Tí er atkomuligheitin munandi lættari enn fyrr, og almenna útlánið er tískil økt munandi.
Samanumtikið eru vit sera væl nøgd við árið 2013, og vóna at vera ein viðkomandi mentanar- og vitanarstovnur hjá borgarunum eisini í 2014.
27. januar 2014
Svend Højgard, leiðari
Bókasavnið við Løkin, Fartelefon: 288900, Teldupostur: svend@runavik.fo
30. januar
Verkætlanin Sig frá, sum Almannaráðið fyriskipar kring landið, hevur kunnandi fund á bókasavninum.
Upplýsandi fyrilestrar og kjak um at steðga harðskapi í parløgum og nærsambondum.
28. februar
Ímyndin av Føroyum og føroyska sjálvsmyndin. Leitanin eftir tí eksotiska og branding.
Alment tiltak við tveimum fyrilestrum, kjaki og práti har Kim Simonsen, Ph.d. og Allan Dalsgarð, stjóri á Sendistovuni hava framløgu frá hvør sínum sjónarhorni.
7. mars
Roysni, felagið fyri frælsan ítrótt í Eysturoynni, hevur fund á bókasavninum, har felagið verður endurstovnað.
14. og 15. mars
Frásøgutiltak Sesam Sesam. Í samstarvi við Norðurlandahúsið fingu vit vitjan av svianum Per Gustafsson og føroysku Katrini Petersen, sum søgdu frá stuttligum, ræðandi og syrgiligum søgum. Báðar dagarnar luttóku skúlanæmingar úr Runavík, Oyndarfyri, av Glyvrum og Skála.
Seinna dagin var eitt alment kvøldartiltak, kallað frásøgukafé.
1. apríl
Conny Rasmussen verður sett í fast starv, sum hjálparfólk á bókasavninum.
4. – 11. apríl
Bingjuboð. Framsýning í 5 bingjum, sum eru listprýddar av norðurlendskum ungdómi, standa frammanfyri bókasavnið.
Bingjurnar eru norðurlendskt tiltak, sum ferðast millum londini og er samskipað av Norðurlandahúsinum.
13. apríl
Bókavarðafelagið hevur aðalfund á bókasavninum.
25. apríl
Framsýningin: Kvæðabøkur og kvæðasøga letur upp í sambandi við at Eysturoyar dansifelag er vertur fyri LANDSDANSISTEVNUNI 2013.
Bókasavnið og Eysturoyar dansifelag samstarva um at seta framsýninina upp.
22. mai
Næmingakonsert hjá Nes sóknar Musikkskúla.
23. mai
Framløga av yrkingasavninum Kalt Kaffi, sum er fyrsta útgávan hjá Edmundi W. Joensen úr Lamba.
4. juni
Fyrilestur um sjónvenjing tá heilsrøktarfrøðingar hjá Gigni vitjaðu á bókasavninum í sambandi við teirra árligu útferð.
15. og 16. juni
Tekna á Eystanstevnu.
Bókasavnið hevði eyka opið í vikuskiftinum í sambandi við Eystanstevnu. Børn kundu tekna og sýna myndina fram á vegginum.
13. september
ORÐloysing! Filmsverkstova fyri ung og alment tiltak við filmsvísingum og kjaki um mentan, miðlar og miðling.
Bókasavnið hevði vitjan av 4 donskum gestum frá Hyggefactory, sum er felagskapurin handan virðisløntu verkætlanina ORDskælv! Næmingar frá listabreytini í Runavíkar skúla luttóku í filmsverkstovu um dagin. Á kvøldi vóru filmirnir vístir og umtalaðir. Seinna helvt av kvøldinum var kjak um mentan, miðlar og miðling, har Birgir Kruse hevði eitt hvasst upplegg. ORÐloysing! var eitt stórt tak at fyriskipa, og fekk eisini nógva umtalu í miðlum, m.a. í sendingini Inmente í KvF.
22. september
Svenskir harmonikutónar.
Nils Zandhers og Lennart Thorstensson, tveir eldri lærarar frá Nordiska Folhögskolan í Kungälv, Svøríki hava harmonikukonsert saman við fyrrverandi næmingum sínum; Hanus G. Johansen og Niels Midjord.
19. – 25. oktober
Teknikapping á bókasavninum.
Børn og vaksin kunnu lata tekningar inn alla mentanarvikuna. 4 virðislønir verða latnar.
21. oktober
Framsýningin Sýslumenn í Eysturoy frá 1584 letur upp.
Bókasavnið samstarvar við Bygdafelagið Forni um hesa framsýning við lutum, myndum og tekstabrotum. Samstundis er hugnakvøld við trimum fyrilestrum:
Maria Jacobsen, frá Forna, greiðir frá um framsýningina.
Kári Thorsteinsson, fyrrverandi sýslumaður, greiðir frá um sýslumansembætið.
Max Weihe av Selatrað greiðir frá um Daniel J. Danielsen, sýslumann, sum búði í Søldarfirði.
22. og 24. oktober
Japanskir teknifilmar.
Bókasavnið vísir tveir japanskar teknifilmar: Granni mín, Totoro og Lítla heksin, Kiki.
23. oktober
Get-together-tiltak fyri luttakarar á ráðstevnuni FAROEXPO.
25. oktober
Bókmentakvøld: Vencil á vitjan.
Bókmentatíðarritið Vencil skipar skránna við upplestri og tónleiki. Rithøvundar, sum hava havt verk í Vencli lesa upp og Kári Sverrisson framførir nøkur løg. Upplesarar eru: Marjun S. Kjelnæs, Katrin Reinert, Vónbjørt Vang, Kjartan Hansen og Arnbjørn Ó. Dalsgarð.
6. november
LEGO VINIR sýna fram og greiða frá teirra luttøku í kappingini First Lego League.
Hetta eru næmingar úr Skúlanum við Løkin.
14. november
Stovnan av lesiringum.
Saman við bókasavninum í Nes kommunu skipa vit fyri hugnakvøldi, har vit stovna tríggjar lesiringar. Næstan 30 fólk ynskja at luttaka.
20. november
Finski filmurin REINSAN verður vístur í Løkshøll.
Hetta er fyrsti filmur í eini røð av norðurlendskum filmsperlum, sum bókasavnið hevur gjørt avtalu við Norðurlandahúsið og Løkshøll um at vísa.
25. november
Bókaútgáva av bókini Gingu burtur somu nátt, sum Páll Kunoy hevur skrivað.
1 . desember
Yrkingar og bassspæl við Oddfríði M. Rasmussen og Agnari Lamhauge.
Framløga av tveimum yrkingasøvnum, upplestur og bassspæl.
5. desember
Íslendski filmurin DÝPIÐ verður vístur í Løkshøll.
Hetta er annar filmurin, sum vit vísa í samstarvi við Norðurlandahúsið og Løkshøll.
10. desember
Amnesty á vitjan.
Skrivikafé har almenningurin kann skriva samhugabrøv ella áheitanir í sambandi við samvitskufangar kring heimin.
18. desember
Kunningarstovan í Runavík skipar fyri jólahugna á bókasavninum.
22. august
Alment bókasavn. Bókaframløga, framsýning, sangur og røður.
Bókasavnið við Løkin letur alment upp í nýggjum hølum í sama bygningi sum skúlin við Løkin og Løkshøll.
Opið verður mánadag til fríggjadag frá kl 13.00 til 18.00.
Runavíkar kommuna hevur sett Svend Højgaard í starv sum leiðara á bókasavninum.
Bókaframløga av nýggjari bók um Jens Martin Knudsen, fótbóltsmálmann.
Framsýning við lutum og avísútklippum frá yrkisleiðini hjá JMK.
Røður vera førdar fram og Lena Anderssen & Niclas Johannesen syngja og spæla.
22. oktober
Tvær framsýningar: BROTMYND hjá Eli Smith og ÆVINTÝRAMYNDIR hjá tjekkisku Renáta Fučíková lata upp á bókasavninum.
Barbara Gaardbo og Oddmar Nielsen framføra nøkur løg.
25. oktober
Bókmentakvøld har forlagið Sprotin skipar skránna.
Fjølbroyttar framløgur, filmvísing og tónleikur.
Nýggi føroyski E-bókaportalurin verður latin upp.
27. oktober
Sjórænaravitjan á bókasavninum í sambandi við familjutiltak í Løkshøll.
Søguupplestur.
12. november
Norðurlendsk bókasavnsvika. Upplestur fyri barnagørðum.
Skúlabókavørður Brynhild W. Djurhuus lesur upp og Beinir Troest Rasmussen syngur og spælir.
12. desember
Næmingakonsertir, sum musikkskúlin fyriskipar.


c: text/html

text:
Meingin við lívinum?
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Ein spurningurin, sum tíanverri ikki verður tikin í nóg stórum álvara á okkara leiðum!
Hví sigið eg tað? Vit eru eitt kristið samfelag, og skulu vit fylgja Jesu boðum í Matt 28, so hevði heimurin langt síðani verðið kristin. Kristin hevur jú sín uppruna í ápostlasøguna, har tey fyrstu kristnu fáa eyknevni eftir Kristus, tí at tey líktust Jesus. Hugsa teg um, hvussu nógv í Føroyum líkjast Jesus? Eg kenni ongan. Og eg eri uppvaksin í einari pínsakirkju (Victor Danielsen dummaði seg big time við at finna uppá heitið samkoma). Tann mest radikali kristnirættningurin í Føroyum. Pinsar tosa í tungum, prædikað tíggjund, grøðing o.s.fr. Men framvegis síggja vit ikki sjúkur grøddar, limir vaksa aftur, tey deyðu reisa upp. Jesus segði jú, at lærusveinarnir skuldu gera størri verk enn hann?! Hvat verður so av tí?
Lærdómur
Hyggja vit eftir (more…)

robotstxt: allowed

filter: keep


text:
- Detaljer
- Høvundur: JPH
-
Tann 25. komu boð frá Øssuri Hansen, DU15 Landsliðsvenjara, at ein av okkara spælarum varð úttikin til DU15 landsliðið, sum skal til Danmarkar, har teir skulu verða við í Esbjerg Elite Cup, ið verður í døgunum 24 – 27 mai.
Esbjerg Elite Cup verður roknað sum ein av skandinavia sterkastu kappingum, har bara bestu liðini møtast, og sum yvirskriftin sigur, so hevur AB ein spælara við í hópinum.
Nú skulu vit ikki avdúka alt hansara privatlív, men vit settu honum stevnu í gjár, fyri at fáa eitt sindur meiri at vita um fótbóltsspælaran Kristin Jansson.


text:
Hotel
Hotel Klaksvík
Hotel Klaksvík liggur sera væl fyri, mitt í Klaksvík. Hotellið hevur gott útsýni yvir býin og Klaksvíkar Havn.
Kømur
Hotel Klaksvík hevur 30 kømur í ymiskum støddum, við í alt 70 sengrum.
Flest øll kømur hava sera gott útsýni yvir Klaksvíkina.
Øll kømur eru roykfrí.
Ókeypis tráðleyst internet.
Matstova
Hotel Klaksvík hevur 2 matstovur til ávíkavist 30 og 60 gestir.
Hotel Klakvík bjóðar morgunmat, og annars er matstovan opin gjøgnum allan dagin har kaffi v.ø. kann keypast. Um nógv fólk gistir, hava tey døgverða um kvøldið, annars verður víst til matstovurnar í býnum.
Bústaður
Víkavegur 38, FO-700 Klaksvík
Samband


text:
- Jarðhiti ella Luft/vatn
Ein CTC hitapumpa er ein orkukelda, sum fult tryggjar hita og brúksvatn til alt húsarhaldið við sama komforti sum ein ketil. Ein nýggj CTC orkuloysn tryggjar brúksvatn heilt upp til 65 °, og við nýggju Eco400 seriuni hevur CTC eina tað mest orkusparandi hitapumpuna á marknaðnum við upp til COP 5,04
CTC er ein tann royndasti og fremsti framleiðari av hitapumpum í norðanlondum. Teirra tøkni og dygd hava roynst sera væl. CTC hevur servitan innan orkukeldur til upphiting, teir hava framleitt orkukeldur síðan 1923 og komu á marknaðin við hitapumpum í 1989.
Maria Poulsen selur CTC hitapumpur, og hava vit samstarvast við CTC í meir enn 40 ár. Okkara góða samstarv við CTC tryggjar, at vit hava besta kunnleika og tænastustøðið til CTC hitapumpur.
Fyri at fáa best nyttu av hitapumpuni er umráðandi at hitaskipan og hitapumpan samsvara við hvørt annað, og at orkukeldan verður sett rætt upp.
Vit hava alla ráðgeving og tænastu innan hitapumpur og at seta hitapumpur upp.
Vit bjóða varveitandi loysnir frá CTC, trýst á myndina fyri fleir upplýsingar
Maria Poulsen


text:
Um fleiri tilburðir av sjáldsamari sjúku raka eina familju, og um sjúkan rakar á lutfalsliga ungum árum, kunnu tað vera tekin um arvaliga sjúku. Familjur við ábendingum um álvarsliga arvaliga sjúku kunnu fáa tilboð um arvafrøðiliga greining frá sjúkrahúsinum, um mett verður, at orsøkin kann finnast. Í eini slíkari greining verður kannað, um orsøkin til sjúkuna er eitt ílegufrábrigdi.
Staðfestir ein ílegu- ella genomkanning eitt ílegufrábrigdi, sum elvir til sjúku hjá einum sjúklingi, fáa næstu skyldfólkini tilboð um kanning. Tey, sum ikki bera ílegufrábrigdið, kunnu við hesum sleppa undan óneyðugari stúran, meðan tey, sum hava frábrigdið, fáa vissu um støðuna og kunnu umhugsa fyribyrgjandi fyriskipanir.
Ílegusjúkur
So kann verða spurt, hví ílegufrábrigdi ikki altíð elva til sjúku hjá teimum, sum bera frábrigdið. Yvirskipað verða ílegusjúkur býttar í tveir bólkar:
1. Stakar sjúkur (monogenetiskar) – sjúkur, ið stava frá frábrigdi í einari ílegu. Hesar verða aftur skiftar í a) víkjandi ílegusjúku, har tú arvar ílegufrábrigdið frá báðum foreldrunum og b) ráðandi ílegusjúku, har nóg mikið er, at tú arvar ílegufrábrigdið frá øðrum av foreldrunum.
2. Samansettar sjúkur – sjúkur, ið standast av fleiri ymsum ávum samstundis. Orsøkin kann finnast í fleiri ymsum ílegum saman við lívsstíli og umhvørvi. Uttanhýsis viðurskifti so sum kostur, dálking, kropsligur aktivitetur, strongd, reinføri o.s.fr. heilt frá fosturstandi ávirka eisini.
Fyri at venda aftur til spurningin um, hví ílegufrábrigdi ikki altíð elva til sjúku hjá teimum, sum bera ávíst frábrigdi, so veldst um, hvørt talan er um eina staka sjúku - og um henda er ráðandi ella víkjandi – ella um samansetta sjúku. Legg til merkis, at við eini víkjandi stakari sjúku kanst tú vera frískur berari. Við teim samansettu sjúkunum skal hin vegin meira til enn eitt ílegufrábrigdi at gerast sjúk/ur, t.v.s. at tú skalt vera arvaliga íbær/ur fyri eini ílegusjúku, men onnur uttanhýsis viðurskifti gera, at tú kanska ongantíð gerst sjúk/ur.
Les meira um genomkanningar.


text:
Armbond á síni nýggju festivalhúgvu
Ung kvinna í Klaksvík hevur bundið nýggja húgvu við armbondum frá Summar Festivalinum sum pynt.
Karin M. Simonsen í Klaksvík hevur bundið sær eina heldur øðrvísi húgvu.
Hon hevur brúkt armbond frá undanfarnum Summar Festivalunum til at pynta serligu festivalhúgvuna við.
Summar Festivalurin hevur verið hildin í Klaksvík síðani 2004, og gjøgnum árini eru nógv serlig Summar Festival plagg gjørd. Slíka húgvu hava vit tó ikki sæð áður, men kanska hon fer at slóða fyri nýggjum festivalmóta.


text:
»Varandi friður um allan heim kann bara fáast í lag, um hann er bygdur á sosialt rættvísi«
– ILO grundlógin, 1919
Føroyar eru limir í altjóða arbeiðsstovninum ILO (International Labour Organization), ið er stovnur undir ST. ILO er einasti altjóða stovnur, sum er samansettur av limalondum, fakfeløgum og arbeiðsgevarum.
ILO var stovnað í kjalarvørinum av fyrsta heimsbardaga í 1919, sum partur av Verseilles sáttmálanum. Høvuðsendamálið hjá ILO var arbeiðaravernd, og at betra sosialu korini hjá arbeiðsfólki.
Arbeiðsmarknaðurin var ikki serliga væl skipaður um hetta mundi, og nógvastaðni vóru korini hjá arbeiðsfólki at meta sum træladómur. Vandamikil arbeiðspláss, kúgan av arbeiðsfólki, ójøvn løn og barnaarbeiði vóru meir reglan enn undantaki. Undir slíkum korum var mett, at kríggj lættari kundi uppstanda, tí gjørdist ein aðalsetningur hjá ILO frá byrjan sosialt rættvísi.
Í ringu tíðunum í 1944 har allur heimurin aftur var í kríggj, avgjørdu ILO limirnir Filadelfia yvirlýsingina, sum staðfestur, mannarættindi og búskaparlig rættindi, herundir, at arbeiði er ikki ein vøra. Harumframt leggur yvirlýsingin dent á, at »fátækradømi nakrastaðni hóttir framburð allastaðni!«
Í dag eru okkurt um 200 altjóða ILO sáttmálar. Føroya Løgting hevur staðfest ein ILO sáttmála, men umleið 30 aðrir ILO-sáttmálar eru í gildi í Føroyum, tí Danmark hevur ikki tikið umveldisfyrivarni.
ILO, ið fekk virðisløn Nobels í 1969 og hevur høvuðsstøð í Geneve.
- ILO hevur høvuðsstøð í Geneve, og fekk friðarheiðursløn Nobels í 1969.
- ILO hevur í sínum virkna stríði fyri arbeiðararættindum verið við til at menna fólkaræði í londum sum Kili, Polen og Suðurafrika.
- ILO er einasti altjóða felagsskapur har limirnir eru lond, fakfeløg og arbeiðsgevarar.
- Eitt av aðalmálunum hjá ILO er at steðga barnaarbeiði um allan heim.
- Føroyar eru listaðar í ILO-limalistanum sum »other countries and territories«
- ILO finst á www.ilo.org
- ILO hevur 185 altjóða sáttmálar
- ILO-sáttmálarnir snúgva seg um arbeiðsmarkaðin, útbúgvingar og sosial kor
- Danmark hevur sett allar kjarnusáttmálarnar hjá ILO í gildi, so sum at bannað tvagsarbeiði, um fakfelagsfrælsi, bann ímóti mismuni og ringasta slag av barnaarbeiði.
- Í Føroyum er ein ILO-sáttmáli staðfestur í løgtinginum, men uml. 30 aðrir ILO-sáttmálar eru galdandi í Føroyum, tí Danmark hevur ikki tikið umveldisfyrivarni.
- Við jøvnum millumbili skulu frágreiðingar gerast til ILO um, hvussu gongst at yvirhalda sáttmálarnar


text:
Brúgvin (27) - Kommunu Valevni av lista B (Skála) og C (Søldarfirði) - 31. okt. 2016
Sending um Runavíkar Kommunu
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
Løtan er ikki røtt
2.400 pendla til Havnar hvønn dag
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Í dag legði Nadia Abraham fram skránna fyri fyrsta Faroe Islands International Minority Film Festival
í Perluni, har sýningar vera í døgunum 7.-10. september í ár. Tiltøk verða eisini í Sirkus. Hóast evnið er ein avbjóðing og sýningarstøðini ikki eru fremstu mentanartempul, er hetta mest sannførandi og professionella skrá, eg nakrantíð havi sæð av einum føroyskum filmstiltaki.
- Sum yngri, plagdi eg at brúka nógva tíð í Havnar Bio, segði Nadia á tíðindafundinum í dag. - Men sum queer, rasublandað og sjálvbjargin, var eg sjálvdan umboðað í filmunum tá, og ei heldur síggi eg stórar broytingar í altjóða filmi í dag. Eg ynski at broyta hetta, og eg trúgvi veruliga, at biografurin er ein pallur, har júst hetta ber til, segði Nadia sannførd og væl uppløgd á tíðindafundinum í Perluni í dag, har hon gekk gjøgnum skránna og takkaði stuðlum og teimum, ið høvdu samstarvað um at gera fyrsta tiltakið til veruleika.
Millum spennandi filmarnar í skránni eru The Handmaiden úr Korea, finski Tom of Finland og Teddy vinnarin Stories of our Lives úr Kenja.


text:
Tíðindaskriv
07.02.2018 - 12:18
Mentan > List > Filmslist
Tina í Dali Wagner er sett sum fyrsti leiðarin í Filmshúsinum. Tina, sum í mong ár hevur staðið á odda fyri fyri Den Danske Filmskoles Efteruddannelse, tekur við starvinum 1. mars 2018.
Tina í Dali Wagner hevur 25 ára royndir frá Den Danske Filmskoles Efteruddannelse, har hon hevur skipað fyri skeiðum, seminarum og workshops fyri yrkis filmsfólk úr Danmark og hinum Norðurlondunum.
Saman við stýrinum fyri Filmshúsið, skal Tina í Dali Wagner arbeiða fram í móti at seta Føroyar á heimskortið sum filmsland.
- Millum mongu og góðu umsóknirnar úr Føroyum og útlondunum hava vit valt Tinu í Dali Wagner. Hon er júst tað vit hava leitað eftir. Hon er fakliga sterk, hevur eitt breitt netverk og eina persónligheit og eitt ágrýtni, ið okkum tørvar í strembanini eftir at útinna tær ætlaniranr og uppgávur, ið politiski myndugleikin og føroyska filmsumhvørvið hava álagt Filmshúsinum, sigur Jan Berg Jørgensen, stýrisformaður fyri Filmshúsið.
Sjálv sigur Tina í Dali Wagner:
- Tað er ein frámíhjárættur, at eg sleppi at vera við í tilgongdini at byggja Filmshúsið upp, at seta Føroyar á kortið sum filmsland, umframt at skapa synergi á einum høgum fakligum støði. Eg fari at arbeiða fyri at skapa best hóskandi møguleikar fyri filmsumhvørvið og samstundis útvikla tað heilt unga og evnagóða ættarliðið, so Føroyar kunnu fáa sína egnu fjølmiðlaumferð, ið kann gerast ein natúrligur partur av tilvitanum hjá Føroya fólki. Tað er ein áhugaverd og hugspennandi avbjóðing, sum eg gleði meg til at fara undir.
Filmshúsið húsast á Vestaru Bryggju í Tórshavn. Í stýrinum fyri Filmshúsið sita Marjun Niclassen, Jón Hammer og Jan Berg Jørgensen, sum er formaður.


text:
Tíðindaskriv
15.01.2018 - 14:36
Mentan > Tónleikur > Festivalar
Um eina viku byrjar ársins Vetrarjazz festivalur. Hetta er 10. ferð at Havnar Jazzfelag skipar fyri Vetrarjazzi, og tað verður hátíðarhildið við sjey døgum á tremur við góðum føroyskum og altjóða jazzi.
Skráin telur heili 24 bólkar, sum spæla 28 konsertir á 9 ymsum spælistøðum. Konsertir verða í Norðurlandahúsinum, Reinsarínum, Kaffihúsinum, Havnar Kirkju, Sirkus, Perluni, Hvonn, SMS og Blábar. Sostatt fer Vetrarjazz rættiliga at seta sín dám á allan Havnar bý.
Umframt føroyskar jazz-legendur sum Plúmm og Yggdrasil, eru fleiri spennandi nýggir føroyskir bólkar við á skránni í ár. Guðrun Sólja, sum nýliga er byrjað at syngja jazz, framførir við síni nýggju kvartett, ein ungur bólkur úr Klaksvík “Jazz fyri Petur Hans” verður gestur á Open Mic í Reinsarínum, og vit sleppa fyri fyrstu ferð í Føroyum at hoyra teir seks gávuríki ungu tónleikararnar, sum vóru við á altjóða verkætlanini On Mass í London – tey spæla leygardagin 27. januar í SMS.
Fleiri føroyskir útisetar vitja eisini Vetrarjazz í ár. Bassleikarin Bárður Reinert Poulsen, sum er virkin yrkisleikari í Noregi, kemur til Føroya við Espen Berg Trio og gittarleikarin Jón Klæmint Hofgaard, hevur sína debut á Vetrarjazz við experimenterandi, improviserandi bólkinum Rutger Hauser úr London.
Umframt Espen Berg Trio og Rutger Hauser, vitja fimm aðrir útlendskir bólkar: Morten Schantz Godspeed, sum spæla orkufullan og fjølbroyttan jazz; Espen Eriksen Trio, sum spæla melodiøsan og kenslubornan jazz; Anders Jacobsen Kvintett, sum spæla glaðan, latínamerikanskan jazz; Univers på Vers, sum spæla barnajazz og altjóða stjørnurnar í Marius Neset Kvartett, sum verða mettir at vera á væl veg uppá heimsins allarhægstu jazztindar.
Øll skráin til Vetrarjazz 2018 kann lesast á https://www.facebook.com/vetrarjazz/
Espen Eriksen Trio
Godspeed


text:
Professarin Richard Raskin hevur í bókum og greinum víst á, at hin góði stuttfilmurin kann skiftast í sjey tættir, parameters. Góði stuttfilmurin er oftast millum fimm og fimtan minuttir til longdar. Verður filmurin drúgvari, fer hann í størri mun at líkjast spælifilmi, ið byggir á siðbundna hevd, sum kann setast inn í frásagnarfrymilin úr Hollywood, har rúm er fyri fleiri persónum og smáum søgum.
Gongdin í einum tílíkum spælifilmi verður eisini skift í sjey tættir:
Fyrst er ein kveikjari, nakað sum tá ið vit syngja morgunsang og klaverleikarin gevur okkum tónan og lagið, so vit eru fyrireikað at syngja. Síðan er ein lýsing av persónum og umhvørvi. Eftir hesa framløgu er ein dýping, har vit fáa innlit í sjálvan kjarnan í vandamálinum, sum filmurin er um. So hendir okkurt, sum elvur til at nú vendist ikki aftur. Høvuðsleikarin er komin til the point of no return og tekur nú á seg at loysa málið. Søgan verður víðkað og spenningurin økist til vit náa klimaks, og øll vandamál eru loyst. Nú fánar søgan burtur og tikið verður samanum.
Í stuttfilmi er ikki rúm fyri øllum hesum persónum og ørindum teirra. Tí eru teir sjey tættirnir, parameters, í stuttfilmi øðrvísi enn í spælifilmi. Við støði í hugsanum Raskins kunnu vit siga hetta um hin góða stuttfilmin:
Fyrsti táttur í góða stuttfilminum er, at bara ein høvuðspersónur verður lýstur. Annar táttur er, at bestu dramatisku hendingar koma fram, tá ið høvuðspersónurin tekur eina greiða støðu. Triði táttur er lokin, tá ið høvuðspersónurin verður lýstur beinanvegin, so vit kenna hann og støðu hansara. Fjórði táttur snýr seg um ljóðið í filminum. Ikki so nógv um samrøðu, ella tos, sum tað ljóð, ið fylgir tí, ið hendir í filminum. Góði stuttfilmurin skal vera eins spennandi fyri oyrað og eygað. Fimti táttur í hinum góða stuttfilminum er ein lutur, sum er í sjálvari søguni. Luturin skal hava týdning í tilveruni hjá høvuðsleikaranum. Sætti táttur er at geva okkum rúm til sjálvi at seta okkum inn í søguna og koma til egna niðurstøðu uttan at køvast í smálutum. Tí skal søgan vera einføld, men eisini rúmlig. Sjeyndi og seinasti táttur er, at hvør einstøk mynd og hvørt sekund er mált og vigað, so alt óneyðugt er klipt burtur. Søgan er skorin inn á bein, men skapar eina heild, har samanhangur er frá byrjan til enda.


text:
Tjóðarframsýning
verður tann 24. februar 2018
Dómari er Espen Engh frá Norra
Freistirnar fyri at melda til:
Fyrsta: 24.01.2018
Onnur: 10.02.2018
Síðsta: 19.02.2018 kl. 21:00
Prísurin
ferð upp aftaná fyrstu freist, so minnist til at melda til áðrenn 24.01.2018
Obs!! Kun for hunde bosiddende
på Færøerne pga. importregler.
MINNSTIL AT HUNDARNIR SKULU VERA VACINERAÐIR OG ORMAVIÐGJØRDIR SUM ANBEFALA
AV DJÓRALÆKNANUM.
Minnist til at eigaraforhold mugu vera í lagið soleiðis at tú sum tilmeldar hundin
eisini stendur sum eigari. Er tað ikki í lagið, er at seta seg í samband við DKK og fáa hetta í rætt lag sum skjótast.
Tað er avmarkað pláss, so ger skjótt av!
Tilmelda á hundeweb.dk - finn Udstilling, tilmelding
og finn udstilling 23.09.17 og so Webtilmelding. Link :
https://www.hundeweb.dk/dkk/public/openPage/paameldingUtstilling/steg0.html?UTLNR=170393
Freistin er :
4 vikur áðrenn vanligur prísur
14 dagar áðrenn + 50 kr
5 dagar áðrenn
+ 100 kr
Riggar ikki at tilmelda, so skriva okkum ein mail á : framsýning@gmail.com og sig okkum hví ikki ber til
at tilmelda online.
Deildirnar eru soleiðis:
Pinkudeild: 3-6 mánaðir – 260 kr
Hvølpadeild: 6-9 mánaðir
– 260 kr
Unghundadeild: 9-18 mánaðir – 375 kr
Millumdeild: 15-24 mánaðir – 375 kr
Opindeild: úr 15 mánaðum og uppeftir – 375 kr
Meistaradeild: úr 15 mánaðum
og uppeftir – 375 kr
Brúkshundadeild: úr 15 mánaðum og uppeftir – 375 kr
Veterandeild: úr 8 árum og uppeftir – 375 kr
Hevur tú fleiri hundar, sum tú ætlar at melda til, hava vit eitt tilboð áljóðandi:
Fyrsti hundur: 375 kr
Annar hundur (sami eigari):
310 kr
Triðji hundur og hareftur (sami eigari): 260 kr
Bara hundar við FCI-góðkendari ættartalvu kunnu luttaka.
Eisini hava vit eina barnakapping, har børn og ung undir 17 ár kunnu vísa hundin fram. Her hyggur dómarin eftir, hvussu hundurin verður vístur fram og ikki eftir góðskuni
á hundinum. Tó skal hundurin verða tilmeldaður til framsýningina.
Kostnaðurin til hesa
kappingina er 100 kr.
Tað ber til at tilmelda til barna- og ungdómskappingina í høllinið
ella beinanvegin við at viðmerkja hetta í telduposti og skriva navn og aldur á barninum.
Tað
er avmarkað tal á hundum ið kunnu luttaka á framsýningini.
Hví tær ymisku deildinar?
Pinkudeild og hvølpadeild: Hesar deildirnar eru ikki almennar. Tað, dómarin dømir av hesum hundum,
verður ikki skrásett men eigarin fær skriftligan kritik av hvølpinum. Dømingin er bara vegleiðandi, og tí er hundurin ikki aligóðkendur eftir hetta. Hundarnir kunnu ikki fáa vanligt certifikat ella
altjóða certifikat.
Unghundadeild: Hetta eru fyri ungar hundar og tíkar, ið ikki eru fult útviklað,
men feilir, um hundurin hevur slíkar, eru týðiligir, og tí kann dómarin lættliga síggja feilirnar og døma hareftir. Henda dømingin er almenn og verður skrásett. Hundurin verður aligóðkendur,
um hann fær nóg góða døming. Hundarnir kunnu ikki fáa altjóða certifikat.
Millumdeild:
Hevur tú eitt hundaslag, ið t.d. hevur tjúkan feld og feldurin ikki er fullbúnaður enn, er millumdeildin ein góð deild at melda sín hund til. Tó skal hundurin vera millum 15-24 mánaðir. Henda
dømingin er almenn og verður skrásett. Hundurin verður aligóðkendur, um hann fær nóg góða døming. Hundarnir kunnu fáa vanligt certifikat og altjóða certifikat, um framsýningin
lýkur tey røttu krøvini.
Opindeild: Hetta er fyri allar hundar, 15 mánaðir og eldri.
Øll døming er almenn og verður skrásett. Hundurin verður aligóðkendur, um hann fær nóg góða døming. Hundarnir kunnu fáa vanligt certifikat og altjóða certifikat, um framsýningin
lýkur tey røttu krøvini.
Brúkshundadeild: Fyri at kunna vera við í hesi deildini
skal eitt FCI-brúksroyndarcertifikat fylgja við, tá ið meldað verður til hesa deildina. Mangla hesi pappír, tá ið meldað verður til, verður hundurin settur til at vera við í opnari deild.
Meistaradeild: Henda deildin er fyri hundar, ið hava fingið meistaraheiti. Tá meldað verður til
hesa deild, skal eitt kopi av prógvum fyri tjóða- ella altjóða meistaraheitið fylgja við. Mangla hesi pappír, tá ið meldað verður til, verður hundurin settur til at vera við í opnari
deild. Hundar í hesi deildini fáa ikki vanligt certifikat.
Veterandeild: Henda deildin er fyri hundar,
ið eru 8 ár og eldri. Tað loysir seg eisini at luttaka við veteranum. Í august 2014 fann dómarin ein Bedste Veteran og hann bleiv eisini Danmarks meistari tann dagin.
Vit gleða okkum at síggja bæði 4-beint og 2-beint til framsýningina!!!


text:
Fyrst hoyra vit um lovsangs fløguna “Skywalk – Din er ære”. Vit hava vitjan av Óla Poulsen og Benedicte. Eisini ringja vit til Silas, sum er trummuspælari á fløguni. Síðani ringja vit til Miriam Rasmussen og hoyra um Páskastevnuna, sum Brøðrasamkomurnar skipa fyri í Høllini “Bylgjan” í Runavík. Til seinast hoyra vit Olaf Magnussen greiða frá um Páskastevnu hjá Heimamissiónini, sum verður á Glyvrum og á Tofum.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Í kvøld kom Matthew Workman á gátt við 50 hummarum, sum hann hevði fingið frá vinfólki. Í morgin, hósdag, flýgur hann heim aftur til Oregon, umvegis Keypmannahavn og Chicago. Kløurnar eru tiknar av og bollin við hummarahalunum verður sett beint á borðið við lime og sitrón.
Fesku hummararnir, sum eru úr Tangafirði, dygst við Flesjarnar, eru kókaðir spilllivandi í Himalaiasalti í ein minutt og seytjan sekund.
So verða teir skornir og kryddaðir við pesto og hvítleykssmøri, og settir í ovnin, sum er 170 stig, í sjey og ein hálvan minutt.
Tá umræður føroyskan hummara eru avtakaralondini fyrst og fremst Russland, Las Vegas í USA og Monako. Ein delikatessa afturvið góðum breyði og vatni. Manga takk, Matthew og vinfólk, og góða heimferð í morgin!


text:
Ari av Rana
02.02.2018 - 22:45
Mentan > List > Filmslist
Týsdagin gingu søgur um, at Game of Thrones stjørnurnar Kit Harrington og Emilia Clarke, sum spæla Jon Snow, og Deanerys Targaryan, vóru sædd í Íslandi.
Nú skrivar íslendska síðan Vísir, at nakrar senur í seinastu sesong í stóru sendirøðini, verða tiknar upp í Suðuríslandi.
Tó skrivar Vísir, at eingin av hinum stóru stjørnunum í sendirøðini verða við í Íslandi, og at øll fólkini, sum verða við í senunum, verða íslendskir statistar. Upptøkurnar vara einans í nakrar fáar dagar.
Upptøkur úr Íslandi eru við í sesong 2, 3, 4 og 7 í vælumtóktu sendirøðini.
HBO boðaði herfyri frá, at Game of Thrones ikki kemur á skíggjan fyrr enn í 2019. Upptøkurnar byrjaðu í oktober mánaði í før, og verða væntandi lidnar í august.


text:
Heiðrikur fekk seg aftur royndan móti sterkari telvarum. Fyrra talvi við svørtum tapti hann, men seinna við hvítum bleiv remis.
Tað er ikki oftani at føroyingur er favorittur, men Høgni byrjar at liva upp til heitið. Í dag telvaði hann javnt fyrra talvið og vann sannførandi seinna.
Silas fekk enn ein javnleik í bólki C, meðan Janus og Ragnar í bólki D telvaðu javnt innanhýsis. Sama gjørdu Leif og Jón í E bólkinum.
Rúni Vørmadal, Rúni T. Jacobsen og Eli W. Finnson eru enn stigaleysir, men sambært venjaranum, hava teir telvað væl.
Vónandi hava allir fingið stig ímorgin, og heldur enn gjarna okkurt metal í ovaru bólkunum.
Hans Hjalti tosar við John, 3 video eru nú her
LIVE byrjar kl. 10 íslendska tíð


text:
- Tíðindi, mentan og ítróttur
Savnsgull: Frá deknalestri til tungutalu 5:5
Tak niður
- Kjak. Við støði í teimum sendingunum, sum verið hava um tær kristnu samkomurnar í Føroyum tær farnu vikurnar, var ein kjaksending um evnið í sjónvarpinum. Við í kjakinum vóru: Bergur D. Joensen, Fólkakirkjan, Tom Skaale fyri Heimamissiónina, Justinus Eliassen, Brøðrasamkoman og Tummas Jacobsen Hvítusunnurørslan. Teir tosaðu um hvønn týdning munirnir millum samkomurnar hava, og um orsøkin til munirnar rætt og slætt er, at Bíblian er ógreið. Eisini varð tosað um hvønn týdning kristindómurin hevur fyri tað føroyska samfelagið. Er tað t.d. kristindómurin sum ger, at so fáar kvinnur eru í føroyskum politikki. Og er tað fordømingin hjá teimum kristnu samkomunum sum ger, at næstan øll tey samkyndu rýma av landinum? Lagt til rættis: Sjúrður Skaale.


text:
Tað er løgið at hugsa um tað, tí tað virkar so langt úti í verðini síðani. Tað er eisini langt síðani! Tað var áðrenn summarið í 2010, ið so vil siga at eg ikki havi verið meira enn 14 ára gomul. Harra mín gud, eg var lítil, men tað helt eg ikki tá. Onkrar av mínum vinkonum høvdu eisini roynt tað, so tað kundi ikki verið so galið, hugsaði eg.
Tað byrjaði við, at eg hevði skrivað saman við einum dreingi, ið var ein árgang eldri enn eg, og vit gingu á sama fólkaskúla. Vit høvdu gott eyga á hvørjum øðrum - ella eg hevði ið hvussu er gott eyga á honum. Eg veit ikki. Tað leiddi so til, at eg skuldi koma og vitja hann til ein drekkamunn, og so skuldu vit hyggja eftir einum filmi. Eg minnist, hvussu tað kitlaði í búkinum, tá ið hann tók í hondina á mær. One thing lead to another.. Eg skuldi tíðliga upp og í skúla dagin eftir, so eg fór heim til gongu. Eg fór so ikki í skúla dagin eftir allíkavæl, tí eg var simpulthen so flóð. Eg gloymdi tað skjótt aftur, tí at eg bleiv liðug við 9. flokk tá - og fekk fleiri mussar tað summarið, men aldrin aftur frá dronginum, sum eg var saman við fyri fyrstu ferð!
Posted by Fjøllini Dansa at 13:42
Subscribe to: Post Comments (Atom)


text:
Vilmund Jacobsen 14.05.2018 (00:26)
Neyv útrokning bjargaði mannalívum
Orsøkin til, at tveir persónar vórðu funnir og bjargaðir á einum ísflaka í Grønlandi friggjadagin, var, at radiooperatørar hjá Aasiaat Radio megnaðu at rokna út sannlíku knattastøðuna, eftir at teir høvdu hoyrt eitt veikt mayday-signal, sum er altjóða neyðsignal hjá skipum og flogførum.
Tað var klokkan 18.29 fríggjakvøldið, at Aasiaat Radio yvir WHF’in hoyrdi veika neyðarkallið, men her fekst eingin knattastøða, ei heldur navn á skipi ella bát.
Sambært Arktisk Kommando setti Aasiaat Radio seg beinanvegin í samband við Joint Rescue Coordination Centre (JRCC) hjá Arktisk Kommando fyri at boða frá neyðarkallinum. Samstundis fóru radiooperatørar hjá Aasiaat Radio í gongd við at rokna seg fram til, hvaðani neyðarkallið kundi koma.
Vakthavandi leiðarin hjá JRCC sendi bjargingartyrlu hjá Air Greenland avstað, og tyrlan varð síðan leidd til hugsandi knattastøðuna millum Kangaatsiaq og Sisimiut, sum radiooperatørarnir høvdu roknað seg fram til.
Her vórðu tveir persónar funnir standandi á einum størri ísflaka. Teir vóru farnir út í opnari jollu, sum var koppað við ískantin. Arktisk Kommando sigur, at tað eydnaðist tyrlumanningini í øllum góðum at taka persónarnar upp og flúgva teir til Sisimiut, har teir komu fríggjakvøldið klokkan 21.41.
- Radiooperatørarnir hjá Aasiaat Radio eiga stórt rós uppiborið. Teir roknaðu knattastøðuna út til at vera 6720N-5500W, og fólkini vórðu funnin á ísflakanum á knattastøðuni 6730N-5412W, leggja tey hjá Arktisk Kommando aftrat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nú tað er alment, at stuttfilmurin hjá Sakaris Stórá Vetrarmorgun (2013) verður vístur á altjóða filmstevnuni Berlinale, er hann sera glaður at vera boðin til júst hesa filmstevnu, sum er í Berlin í døgunum 6.-16. februar 2014.
- Festivalurin í Berlin er heimsins størsta filmstevna og samstundis eitt tað týdningarmiklasta filmstiltakið í heiminum. Fyrr havi eg bara droymt um at eg einaferð í framtíðini kanska kundi luttaka á filmstevnuni. Og nú skal eg sýna Vetrarmorgun har, sigur ein fegin Sakaris við Birkblogg í dag.
- Vetrarmorgun var framleiðslumessiga eitt eksperiment. Tað var ein roynd at vita, hvussu bíliga og við hvussu fáum fólkum tað bar til at skapa ein konventionellan fiktiónsfilm í heimsflokki. At filmurin yvirhøvur bleiv veruleiki, vísur at eksperimentið riggaði. Og at filmfestivalurin í Berlin vil sýna hann, undirstrikar at Vetrarmorgun veruliga er ein stuttfilmur í heimsflokki. Men at vit vóru so fá fólk á framleiðsluni, vísur eisini hvussu ótrúliga stóran innsats hvør einastakur, bæði filmslið og leikarir, gjørdu og hvussu stórt íkast tey góvu filminum.
- Fyri meg fortelur Vetrarmorgun eina øgiliga týdningarmikla søgu um, at vera sannur ímóti sær sjálvum og at góðtaka seg sjálvan. Soleiðis sæð, eri eg ótrúliga glaður fyri at tað var akkurát Vetrarmorgun, sum slapp við.
- Fyri meg snýr filmur seg um at fortelja søgur og geva fólki upplivingar. Og við yvur 300.000 seldum atgongumerkjum og næstan 4000 fjølmiðlafólkum, er filmfestivalurin í Berlin rætta staðið til tað. Tað gevur sjálvandi eisini Føroyum eina kolosala eksponering. Og eg vóni at tað kann vera við til at vísa á, hvussu týdningarmikil filmslistin er fyri føroyska mentanartilfeingið og fyri Føroyar sum heild, sigur Sakaris í samrøðu við Birkblogg í dag.
Myndirnar báðar tók eg í Bókasavninum heima á Sandi, tá Vetrarmorgun varð frumsýndur fyri fullum húsum 12. september í fjør. Á mydunum sæst leikstjórin, Sakaris Stórá, saman við høvuðsleikarunum Helena Heðinsdóttir Jørgensen, vinstru megin, og Armgarð Gundursdóttir Mortensen, høgru megin.


text:
Hent at vita
Talisman
Meira um bilin
(Prísirnir í tekniske specifikationer eru danskir, og tí ikki eftirfarandi)
Til ber at lesa meira um Renault Talisman her: RENAULT.DK / TALISMAN
Príslisti verður tøkur á síðuni seinni.
Hevur tú spurningar e.l., ert tú altíð vælkomin at seta teg í samband við okkum á telefon 313666.
Samband
Hevur tú fyrispurningar ert tú vælkomin at seta teg í samband við okkara søluleiðara.
Finn Baldvinson
Søluleiðari
Tel. 36 36 67
Fartel. 28 36 66
Teldupostur. finn@waagbilar.fo


text: Stoffalág Typa 6/5Miðvágur Typa 6 broyttRygsgøta 19, Hamarin Argir Typa 6/4Viðargøta 13, Hamarin Argir Typa 6/3 broyttá Lygnnesi í Kollafirði Typa 6/3 broyttLeitisvegur Typa 6/3 broyttUndir Borgarhálsi, VelbastaðurRygsgøta 21 Typa 6 broyttLakkverkstaður hjá Reyni ServiceLeitisgøta 23 Typa 6/3Blákollugøta Typa 6/3Ovaragøta 1 og 3 - TvíhúsLeitisgøta 25 Typa 6Ovaragøta 22 - Bygd eftir ynskiMýrisnípuvegur 50, bygt í 1999Pætursgøta 23 Typa 6/2Kristiansgøta 13 Typa 6Leitisgøta 5 Typa A1 v/ kjallaraí Lágni 8 Typa A1 v/kjallaraVelbastað Typa A1 broyttAnnað, Trappa 2012


text:
Ferðafólkini eru okkum góð
Størsta avbjóðingin við ferðafólkum í Føroyum er ikki, at tey gerast fleiri. Avbjóðingin er at síggja ferðavinnuna sum ein nýggjan møguleika heldur enn ein trupulleika.
“Nei, nú eru ov nógv ferðafólk í Føroyum”.
Tú ert ikki tann einasti, sum hevur hoyrt hesa útsøgnina í seinastuni. Hetta er vorðið rættiliga vanligt at hoyra, og nú fyrsti várdagur hevur verið, og ferðafólkini nakað eftir hetta fara at leita hendavegin, er neyðugt, at vit beinanvegin fáa hugburðin at venda rætt - hugburðin til gestirnar, sum vilja uppliva okkara vøkru náttúru og sereyðkenni.
Tí sum útsøgnin omanfyri ber boð um, er tað ikki nøkur sjálvfylgja, at vit bjóða ferðafólkum at vera vælkomin til Føroya.
Umframt at vilja vera við, at ov nógv ferðafólk eru í Føroyum, eru summi eisini farin at seta spurning við, hvørt vit í heila tikið skulu hava fleiri ferðafólk higar.
Arbeiðspláss og støðugari búskapur
Til uppáhaldið um at ov nógv ferðafólk eru í Føroyum, er tað at siga, at vit á ongan hátt eru nær hámarkinum fyri, hvussu nógv fólk landið er ført fyri at bera. Og lat ongan iva vera um, at tað er rætt at bjóða Føroyar fram fyri ferðafólkum. Góðu árinini eru nógv.
1) Vinnan skapar nógv nýggj størv - serliga til yngri fólk, sum eru púra avgerandi at varðveita í landinum
2) Ferðavinnan kann gera búskapin støðugari og taka broddin av sveiggjunum
3) Landið og vinnurekandi fáa fleiri inntøkur
Nýggjar vinnur koma ikki á hvørjum degi. Tað kunnu ganga nógv ár, áratíggju og meira enn tað ímillum stóru møguleikarnar. Og nú er tað nógv, sum bendir á, at aftaná nógv miðvíst arbeiði nærkast ein slíkur møguleiki Føroyum.
Rakstrarstuðul úr Danmark ella nýggjar vinnur
Leingi hava vit tosað um nýggjar vinnur. Vinnur, sum kunnu koma aftrat laksinum, makrelinum og toskinum. Nógv vónaðu, at oljuvinnan eftir fáum árum fór at gerast eitt nýtt bein hjá búskapinum, og KT-vinnuna hava vit eisini tosað nógv um. Men tað er ikki bara sum at siga tað at fáa hesar vinnur at blíva høvuðsvinnur í Føroyum.
Tað krevur nógv at fáa nýggjar høvuðsvinnur, men tað kann ferðavinnan blíva. Vit hava eina serstaka og kappingarføra vøru at bjóða.
Í 80-árunum og eisini áðrenn tað vendu eldsálir eyguni móti ferðavinnuni, tí hon kundi fjøltátta inntøkugrundarlag landsins, ja, og spjaða váðan í einum samfelag, sum fram um alt hevur drigið fruminntøkurnar úr sjónum umframt at fingið rakstrarstuðul úr Danmark. Tað er einki at taka seg aftur í, at ferðavinnan hevði verið góð at havt, tá ið svára kreppan rendi okkum út av tromini og rak túsundtals fólk av landinum. Men tá var ikki ordiliga nøkur verulig ferðavinna.
Fíggjarlig bakkøst fara eisini at koma í framtíðini, men fáa vit fleiri vinnur at veita sítt týðandi íkast til búskapin, hava vit meira at standa ímóti við, tá ið illa veit við búskaparliga. Vit mugu minnast til, at tá ið alingin hevur lakari ár, ella uppsjóvarskipini ikki landa somu nøgdir sum nú, tá er tað sera umráðandi, at vit fáa aðrar vinnur at skapa vøkstur og arbeiðspláss.
Vit eru eisini framvegis í tí støðu, at vit fáa danska peningahjálp til at fíggja alment virksemi fyri áleið eina milliard krónur um árið í okkara samfelag. Tað eigur at liggja ljóst fyri, at vit sjálv finna alla fíggingina til tað, sum vit vilja bjóða í Føroyum. At vit slóða fyri nýggjum vinnum, sum kunnu kasta av sær skattir, ið kunnu koma ístaðin fyri donsku peningahjálpina.
Vit eiga at kýta okkum at fáa sum mest burturúr. Vit eiga at síggja spennandi inntøkur, eina kærkomna nýggja vinnu og mentanarligt fjølbroytni heldur enn óynskta ávirkan uttanífrá.
Pengar koma ikki av sær sjálvum
Vit eru ald upp í eini skipan, har vit hava tað ov gott. Tað merkir millum annað, at vit ikki leypa avstað, tá ið nýtt virksemi og nýggjar inntøkur eru at hóma fyri framman. Tað verður kravt ov lítið av okkum, og tí loysir tað seg ofta betur bara at hyggja at og finnast at. Hetta er eitt tekin um eina vaksandi krevjaramentan. Og tað er henda mentanin, sum fær nógv at hugsa, at nú eru ov nógv ferðafólk í Føroyum.
Tað er sjáldsamt at vita sær, at hugburðurin um ov nógv ferðafólk í Føroyum skal vaksa fram, sjálvt um ferðavinnan ikki veruliga hevur fingið fótin fyri seg enn sum ein sterk vinna. Sum myndin vísir, gerast útlendsku innskrivingarnar á gistingarhúsum fleiri í tali, men vøksturin er ikki ovurstórur.
(sí mynd herundir)
Tíðindaflutningurin hevur eisini lagt stóran dent á ferðafólkini í Íslandi. Í fyrsta lagi eru søgurnar neiligar. Eingin søga um, hvussu ferðavinnan hevur fingið tjóðina á føtur aftur eftir kreppuna skjótari enn nakað annað land. Eingin søga um, at ferðafólkini skapa eina rúgvu av arbeiðsplássum. Eingin søga um, at vinnurekandi fegnast, tí nú ber nógv meira tænastuvirksemi seg enn nakrantíð áður. Eftir stendur, at í Føroyum halda vit, at í Íslandi er ferðavinnan miseydnað.
Og so darrar henda samanberingin eisini onkustaðni - at ferðavinnan í Føroyum er farin at líkjast henni í Íslandi.
Í øðrum lagi eru - um ikki allir - so sera nógvir íslendingar fegnir um ferðavinnuna. Og tað eru teir, hóast henda vinnan er øgiliga nógva ferðir størri enn ferðavinnan hjá okkum.
Her er fram um alt ein stórur hugburður á muni. Íslendingar vilja og skulu sjálvir. Hjá íslendingum er ferðavinnan ein møguleiki, sum teir hava tikið til sín. Latið okkum eisini gera ferðavinnuna til ein nýggjan møguleika. Tað er nú soleiðis, at onkrum skulu vit liva av. Pengar koma ikki av sær sjálvum. Tí kemur ferðavinnan okkum væl við.
Vit kunnu øll gera okkara til, at ferðavinnan verður góð fyri Føroyar, og at hesin nýggi vinnumøguleikin gerst livibreyð hjá nógvum. Miðlarnir kunnu eisini gera sítt. Eg kundi hugsað mær at hoyrt søgurnar um tey, sum eru í vinnuni og sum royna at liva av henni. Hvat halda tey um, at so stórur dentur verður lagdur á, at fótonglar skulu leggjast fyri lívsgrundarlagi teirra?
Burðardygg leið
Sjálvandi skal ferðavinnan vaksa burðardygt. Tað er umráðandi. Úti í Mykinesi vitja nógv fleiri nú enn fyri bara fáum árum síðani. Summarmánaðirnar frá mai til august hava í miðal verið beint oman fyri 170 fólk í oynni um dagin. Í juli mánaði, tá ið vitjanirnar eru flestar í tali, eru eini 260 fólk í Mykinesi um dagin. Har og aðrastaðni kunnu viðurskiftini skipast. Men tað er kortini ikki ókent, at eitt sindur av fólki er í Mykines bygd í senn. Nærum 200 fólk búðu í bygdini fyri øld síðani. Nú búgva 17.
Tað, at vit menna ferðavinnuna úti um landið, hevur nógv at siga. Og at kommunurnar nú kunnu fáa pengar at bøta um viðurskiftini, er eitt gott stig. Samfelagsliga er tað neyðugt, at vit hava umsorgan fyri náttúru og fuglalívi og samstundis menna tilboðini til ferðafólkini.
Vinnupolitiskt er avgerandi neyðugt, at vit geva hvørjum einstøkum persóni møguleika at vinna sær pening burtur úr ferðavinnuni, og tí er eisini neyðugt, at vit halda okkum burtur frá at seta forðingar upp, áðrenn vinnan veruliga hevur lyft seg uppfrá.
Størsta avbjóðingin við ferðafólkum í Føroyum er tí ikki, at tey gerast fleiri. Avbjóðingin er at síggja tey sum ein spennandi møguleika heldur enn ein trupulleika. Øll eiga at leggja seg eina við, at ferðavinnan kann gerast okkum ein dygg inntøka. Fyrsta fortreytin fyri, at hetta kann gerast veruleiki, er, at vit hava rætta hugburðin. Tá fáa vit fullan ágóða av øllum tí, sum ferðavinnan hevur at bjóða.
Latið okkum standa saman um ferðavinnuna og við røttum ryggi bjóða ferðafólkum vælkomnum.
So tey kenna seg væl, og so tú gevur ferðafólkum jaligar upplivingar í Føroyum - á sama hátt, sum tínar upplivingar vónandi eru góðar, tá ið tú ferðast í onnur lond.
Høgni Reistrup


text:
Hjartalag Guds
Í gjárkvøldið las eg úr barnabíbliuni, kendi eg á mær, at Jesus rørdi við mítt hjarta á ein serligan hátt. Tað varð reglubrotið, ið snúði seg um myrkrið, sum legðist yvir Jesus á krossinum og alla jørðina, ið setti tankarnar í gongd. Hetta var fyrstu og einastu ferð, at Gud vendi sær burtur frá Syni sínum. Tí øll heimsins synd var løgd á Hann á Golgata. Tað var myrkrið og syndin í mínum lívi, sum Jesus so dyggiliga vann sigur á.
Tá børnini vóru løgst, gav eg mær stundir til at lesa úr bókanna bók. Orð Guds gevur lesaranum innlit í myrkrið, sum kom yvir alt landið, og vardi í tríggjar tímar. Men eg steðgaði við eitt ørindi, har Jesus í síni sálarkvøl rópti við harðari rødd:
"Gud Mín, Gud Mín! Hví ert Tú farin frá Mær?"
Talan er um mítt persónliga neyðarróp, sum Harri og frelsari mín rópti í míni syndaneyð. Her endurgevur Harrin sálm 22, 2 í mítt rúm og stað. Tað er ómøguligt hjá mær, at skilja vavi av líðingum Kristusar hesir síðstu og tungu tímarnar í endanum í syndafría lívi Hansara. Men á hendan hátt uppfyllir Harrin alt Gamla Testamenti, nakað sum bleiv ein undurfullur veruleiki – beint áðrenn síðsta andadrátt Hansara. "Tað er fullgjørt” rópti Hann. Halleluja!
Mín høgt elskaði Jesus fór ígjøgnum hina endaligu ræðsluna í míni fortaptu sál. Mín kæri frelsari upplivdi nakað so ræðuligt, sum at verða uppgivin av Gudi, vegna míni misbrot. Hann var fullkomiliga einsamallur í hesi ræðsluslignu støðuni. Jesus, sum kendi ikki synd, gjørdi Gud til synd fyri meg. Tað var Jesus, sum veruliga upplivdi marruna í míni sál, at verða pínd og plágað í Helviti.
Triðja Mósubók 16, 21 – 22 lýsir eina sterka mynd av Kristusi, tá hann í Síni reinu sál kendi mítt persónliga vónloysi, um at blíva frelstur burturúr míni deyðiligu synd. Skrivað stendur soleiðis um syndabukkin:
“Áron skal leggja báðar hendur á høvd hins livandi buks (t.e. geitarbukkur) og játta yvir honum allar misgerðir Ísraelsmanna og øll lógbrot teirra - allar syndir teirra; hann skal leggja tað á høvd buksins og síðani lata mann - sum stendur til reiðar til hetta - sleppa honum út í oyðimørkina. Bukkurin skal tá bera allar misgerðir teirra út í oyðið land; bukkurin skal verða sleptur út í oyðimørkina.”
Langt, langt burtur frá menniskjum og sínum egnu, varð syndabukkurin uppgivin at verða týndur í einsemi, uttan vón. Ikki somikið sum ein dropa av vatni ella eitt grasstrá varð givið honum. Fyrilagstur og skildur var hann frá øllum. Doyggjandi og gremjandi við síni gráturødd í øtiligari tøgn, uttan aftursvar.
Soleiðis var tað eisini við líðing og pínslu Kristusar fyri mína syndigu sál. Øll trongdin í hesi gudleysu verð floymdi yvir sál Jesusar í Getsemane, tá Jesus av álvara byrjaði ferð sína ímóti signaða Golgata. Sjálvt hæddarpunktið í líðing Jesusar á Golgata - hendi uttan iva í tí løtu, tá heimsins synd hoknaði yvir Hann á krossinum. Jesus doyði fyri meg og tók ta revsing, sum eg hevði uppibornað.
Á hendan hátt vísti Gud kærleika Sín til mín við, at Kristus doyði fyri meg, meðan eg enn var syndari. Takk og lov!
Kærar heilsur
Ragnar Ludvig


text:
Fótatraðk bjóðar til føstulávintsdans
Føstuborðhald og dansur hjá Fótatraðk í Keypmannahavn
Fyri fyrstu ferð fer Fótatraðk at skipa fyri einum føroyskum borðhaldi í samband við árliga føstudansin. Tann 10. februar kl.19 verður føroyskt borðhald í Føroyahúsinum í Keypmannahavn og farið verður uppá gólv uml. kl.21.30
Eitt sindur um tiltakið
Til borðhaldið verður sjálvtøkuborð við alskyns føroyskum mati og viðskera. Harafturat verður sangur við undirspæl av guitara og harmoniku.
Kl. 18.30 – dyrnar lata upp og borðhaldið byrjar kl. 19.00.
Kl. 21.30 – farið verður uppá gólv. Kvæðaskiparar úr Føroyum eru við og stuðla dansinum.
Kl. 01.00 – dyrnar lata aftur, tó verður dansað víðari um hugurin er fyri tí.
Barrin verður opin, og har ber eisini til at keypa kaffi, te og heimabakaða køku.
Atgongumerki til føstuborðhaldið og dansin fæst við at flyta 250,- kr. til konto felagsins: 1551-4500867590, viðmerk navn!
Eitt evt. yvirskot fer til rakstur og fyriskipan av ymiskum tiltøkum hjá Fótatraðk, serliga Landsdansistevnuna í 2019. Ein beinleiðis leinkja til Facebook-tiltakið:
https://www.facebook.com/events/542641249467824/
Meira kunning fæst við at skriva til okkara Facebook síðu Dansifelagið Fótatraðk ella á fotatradk@hotmail.com. Kunning um matskránna fæst við at ringja til +45 51 97 91 96 ella spyrja seg fyri hjá limum í Fótatraðk.
Verðið vælkomin til Føstudans í Føroyahúsinum
við kvøðu frá
Nevndini í Fótatraðk.


text:
Orð: Jóannes Patursson
Lag: Vísulag (Svend Vonved)
Viðmerking: Yrktur til føstugangsdans í Keympannahavn í 1903.
1. Stígum sterkir og stígum við hógv,
stíggjar roynið og bláan sjógv,
mangt metar osum ímóti,
mennist tó menskir í hóti!
Fram, stígum føroyingar fremri!
2. Vesalur sigur: “Eg veit eingi ráð,
vandi er í hvørjari vrá;
føroyingar eru so smáir,
fjallmenn eru ov fáir.
3. Reka til spekingar duga vit ei,
reikar hvør á rangari leið;
vinnist tí vána bjargur,
alt verður rami vargur.”
4. Kappin kvøður, hann keksar av stað:
“Kann væl fáast eitt annað lag,
fjallmenn koma í vana,
teir nýliga fóru at tæna.
5. Ein fór fram við øgiligari skundan,
annar gánaði, hin triði legði undan,
hin fjórði helt í sunnan, hin fimti í vestan,
hin sætti í norðan, hin sjeyndi í eystan.
6. So ókønir fóru teir í fyrsta dyst,
so teir mundu alla gonguna mist,
men nú faram ætir hagan at kenna,
menn nema hógv til støðil at renna.
7. Tá gerast teir ikki ov fáir,
tó teir á tóni eru lágir;
halda teir saman hendur,
helst ikki verða teir bendir.
8. Um einhvør tá spjálkar burtur úr parti,
ja seks og sjey í sama darti,
tað verður tó nóg mikið eftir,
tað, svørji eg, ikki grettur.”
9. Eingin kann ætla, hvat ið smáir vinna:
alt, tá teir sannleikans vegin finna,
eingin, hvat teir kunna lyfta,
trú kann bjargið flytta.
Fram, stígum føroyingar fremri.Goym tekstin


text:
Pisudagar
Tiltak fyri teg, sum skalt lesa uttanlands
Á hvørjum ári fara hundratals føroyskar pisur undir víðari lestur uttanlands. Hetta er ein sera spennandi tíð, ið krevur nógva fyrireiking og eisini hevur nógvar spurningar við sær.
Tí skipa MFS, Eik, Altjóða Skrivstovan á Setrinum (ASK) og Ráðgevingin fyri føroyingar í Danmark fyri Pisudøgum á hvørjum ári.
“Bústaður, Føroyafrádráttur, arbeiði, NemKonta, nýggir vinir, nýtt mál. Nógv er at hugsa um, tá tú fert uttanlands at lesa.”
Við serfrøðingakunnleika frá ASK, og serkunnleika hjá Ráðgevingini fyri føroyingar í Danmark, og góð rág og hugskot frá teim lesandi í MFS og góðum fíggjarligum stuðli frá Eik, er tiltakið ætlað teimum, ið ætla sær at fara undir víðari lestur uttanlands.
Endamálið er at geva fólki høvi at seta spurningar, fáa góð ráð og vegleiðing og tosa við onnur, ið eru í júst somu støðu, soleiðis at ein kemur so væl frá byrjan sum gjørligt.
Umboð frá Eik geva góð ráð um fíggjarlig viðurskifti, m.a. hvussu ein stovnar eina NemKontu og týdningin av at leggja eina góða fíggjarætlan.
Holger Arnbjerg hevur drúgvar royndir við lestrarvegleiðing og fer at greiða frá, hvussu ein kann brúka ASK í sambandi við hægri lesnað – bæði áðrenn og aftaná at ein ert farin í gongd. Harafturat hevur hann nógv góð ráð og vegleiðir um, hvussu ein kemur væl frá lestrarbyrjan.
Aftaná framløgurnar verða luttakararnir bólkaðir, alt eftir hvar tey fara at lesa. Í bólkunum verður høvi at tosa við onnur ung, ið eru uttanlands í lestrarørindum og seta nærri spurningar til MFS/tey lesandi, ASK og Ráðgevingina.
At enda verður møguleiki at hittast og práta við onnur framtíðarlesandi tvørtur um lestrarlond, meðan Eik bjóðar okkurt leskiligt til góman.


text:
Kommunali byggimyndugleikin kann geva loyvi til frávik frá bygningsreglugerðini, tá mett verður, at tað ber illa til at byggja eftir ásetingunum í bygningsreglugerðini.
Kommunali byggimyndugleikin kann ikki geva frávik frá formligum ásetingum í bygningsreglugerðini, sum t.d. ásetingar um útrokningarhættir, nær grannar skulu kunnast, kæruásetingar o.tíl.
Kommunali byggimyndugleikin kann bara geva fráviksloyvi, tá ið hann metir, at tað er sambærligt við tey fyrilit, ið eru grundarlag undir ásetingini, sum søkt verður um frávik frá.
Áðrenn fráviksloyvi verður givið, skal hoyringsskriv sendast grannunum, soleiðis at grannarnir hava møguleika at gera viðmerkingar til frávikið.
Fráviksloyvi kann ikki verða givið fyrrenn 2 vikur eftir, at grannar hava fingið hoyringsskriv.
Grannar skulu hava høvi at kanna umsóknina í 2 vikur, frá tí teir hava fingið skrivligu boðini.
Møguligar viðmerkingar frá grannum skulu vera skrivligar og eru vegleiðandi.
Kommunali byggimyndugleikin kann krevja, at umsókn um fráviksloyvi ella um loyvi til at varðveita eina ólógliga støðu sbrt. bygningsreglugerðini ella øðrum ásetingum fyri byggingina, verður undirskrivað av eigaranum persónliga.
Í sambandi við, at skjøl skulu undirskrivast av eigaranum persónliga, verður somuleiðis víst til kap. 1.3, stk. 3.
Loyvi til frávik frá ásetingum í byggilógini og bygningsreglugerðini er bara at rokna sum fráboðað umsøkjaranum, um tað nágreiniliga er nevnt í byggiloyvinum, ella á annan hátt er fráboðað skrivliga.
Frávik frá ásetingunum í byggilógini ella bygningsreglugerðini kunnu bara verða roknað sum góðkend, um tey eru skrivlig.


text:
Stakgreinalestur á Náttúruvísindadeildini
Útbúgvingarnar eru settar saman av skeiðum, og tí ber til at tekna seg til tær einstøku lærugreinirnar og taka prógv í teimum. Serstøk førleikakrøv eru tá til hvørja lærugrein sær.
Hetta er ein góður møguleiki hjá teimum, sum vilja eftirútbúgva seg, ella vilja vinna sær innlit í eina nýggja lærugrein.
Set teg í samband við okkum og fá nærri at vita. Tú ert vælkomin inn á gólvið, at ringja ella at senda teldupost
Umsóknarblað til stakgreinalestur í lívfrøði: